HR Službeni list Europske unije L 153/1

ODLUKA KOMISIJE (EU) 2018/859

оd 4. listopada 2017.

o državnoj potpori SA.38944 (2014/C) (ex 2014/NN) koju je proveo Luksemburg za društvo Amazon

(priopćeno pod brojem dokumenta C(2017) 6740)

(Vjerodostojan je samo tekst na francuskom jeziku)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,

uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),

nakon što je pozvala zainteresirane strane da podnesu svoje primjedbe u skladu s prethodno navedenim odredbama (1) te uzimajući u obzir njihove primjedbe,

budući da:

1. POSTUPAK

(1) Komisija je dopisom od 24. lipnja 2014. zatražila od Luksemburga da dostavi informacije o svojoj praksi poreznih rješenja u pogledu društva Amazon. Ona je u tom dopisu zatražila od Luksemburga da potvrdi da društvo Amazon podliježe oporezivanju u Luksemburgu i da navede u kojoj mjeri djelatnosti grupe Amazon uživaju smanjenje poreza u okviru poreznog režima za intelektualno vlasništvo. Nadalje, Komisija je zatražila sva važeća porezna rješenja koja se odnose na grupu Amazon. Porukom elektroničke pošte od 18. srpnja 2014. Luksemburg je zatražio produljenje roka za odgovor na dopis Komisije od 24. lipnja 2014. i to mu je produljenje odobreno (2).

(2) Luksemburg je 4. kolovoza 2014. dostavio svoj odgovor na zahtjev Komisije od 24. lipnja 2014. kojem je priložio, među ostalim, dopis od 6. studenoga 2003. naslovljen na Amazon.com, Inc. („sporno porezno rješenje”) koji je poslala Administration des contributions directes („luksemburška porezna uprava”), dopis od 23. listopada 2003. od društva Amazon.com, Inc. i dopis od 31. listopada 2003. koji je sastavio [Savjetnik 1.] (*1) u ime društva Amazon.com, Inc. upućen luksemburškoj poreznoj upravi u kojima je zatraženo donošenje rješenja (koji se zajednički nazivaju „zahtjev za rješenje”) te godišnje financijske izvještaje društava Amazon EU Société à responsabilité limitée („LuxOpCo”) (3), Amazon Europe Holding Technologies SCS („LuxSCS”) (4), Amazon Services Europe Société à responsabilité limitée („ASE”), Amazon Media EU Société à responsabilité limitée („AMEU”) i ostalih subjekata grupe Amazon u Luksemburgu.

(3) Komisija je 7. listopada 2014. donijela odluku o pokretanju službenog istražnog postupka u skladu s člankom 108. stavkom 2. Ugovora u pogledu spornog poreznog rješenja zbog sumnji u spojivost te mjere s unutarnjim tržištem („odluka o pokretanju postupka”) (5). Tom se odlukom tražilo od Luksemburga da dostavi dodatne informacije o spornom poreznom rješenju (6). Dopisima od 3. i 5. studenoga 2014. Luksemburg je zatražio produljenje roka za odgovor na odluku o pokretanju postupka.

(4) Dopisom od 21. studenoga 2014. Luksemburg je dostavio svoje primjedbe na odluku o pokretanju postupka. Taj podnesak uključivao je, među ostalim, izvješće o transfernim cijenama koje je izradio [Savjetnik 2.] u ime društva Amazon („Izvješće o transfernim cijenama”), koje nije prethodno podneseno Komisiji.

(5) Odluka o pokretanju postupka objavljena je 6. veljače 2015. u Službenom listu Europske unije (7). Zainteresirane strane pozvane su da dostave svoje primjedbe na tu odluku.

(6) Dopisom od 13. veljače 2015. Komisija je Luksemburgu poslala dodatni zahtjev za informacije. Ona je u tome dopisu tražila suglasnost od Luksemburga da može izravno od društva Amazon zatražiti informacije koje Luksemburg nema. Luksemburg je 24. veljače 2015. zatražio produljenje roka za odgovor na zahtjev Komisije za informacije.

(7) U dopisu od 5. ožujka 2015. društvo Amazon dostavilo je svoje primjedbe na odluku o pokretanju postupka. Primjedbe na odluku o pokretanju postupka dostavile su i sljedeće treće osobe: Oxfam 14. siječnja 2015., Bundesarbeitskammer 4. veljače 2015., Fedil 27. veljače 2015., Booksellers Association („BA”) 3. ožujka 2015., le Syndicat de la librairie française („SLF”) 4. ožujka 2015., European and International Booksellers Federation („EIBF”) 4. ožujka 2015., ATOZ S.A. 5. ožujka 2015., Computer and Communications Industry Association („CCIA”) 5. ožujka 2015. i Europski centar za informacije o politici („EPICENTER”) 5. ožujka 2015. Nadalje, Europski savez izdavača („FEP”) i Syndicat des Distributeurs de Loisirs Culturels („SDLC”) podržali su stajalište EIBF-a 5. ožujka 2015.

(8) Komisija i Luksemburg održali su 12. ožujka 2015. telefonsku konferenciju tijekom koje je Luksemburg uvjerio Komisiju da će do 17. ožujka 2015. moći dostaviti potpuni odgovor na njezin zahtjev za informacije od 13. veljače 2015.

(9) Luksemburg je u dopisu od 17. ožujka 2015. djelomično odgovorio na zahtjev Komisije za informacije od 13. veljače 2015. Dodatno je objasnio da ne posjeduje preostale informacije, posebno one o ugovornim odnosima između subjekata društva Amazon u Luksemburgu i trećih osoba.

(10) Komisija je 19. ožujka 2015. Luksemburgu proslijedila primjedbe trećih osoba o odluci o pokretanju postupka.

(11) Amazon je 19. ožujka 2015. elektroničkom poštom dostavio izmijenjeni i preinačeni Ugovor o podjeli troškova („CSA”) koji su LuxSCS i dva subjekta grupe Amazon u Sjedinjenim Američkim Državama sklopili 1. siječnja 2005. kako je ponovno izmijenjen i preinačen 2. srpnja 2009. (na snazi od 5. siječnja 2009.) i izmijenjen s učinkom od 1. siječnja 2014. (8)

(12) Komisija je u razmijenjenim porukama elektroničke pošte od 18., 19. i 20. ožujka 2015. upozorila Luksemburg da je odgovor koji je dostavio 17. ožujka 2015. na zahtjev Komisije za informacije od 13. veljače 2015. nepotpun i postavila je dodatna pitanja u cilju pojašnjenja.

(13) Luksemburg se 20. ožujka 2015. složio da Komisija može svoja pitanja upućivati izravno društvu Amazon. Komisija je 26. ožujka 2015. obavijestila Luksemburg da je, u skladu s člankom 6.a Uredbe Vijeća (EZ) br. 659/1999 (9) utvrdila da je službeni istražni postupak o spornom poreznom rješenju do tog datuma bio neučinkovit. Na osnovu toga i na temelju odobrenja Luksemburga (10) Komisija je 26. ožujka 2015., u skladu s člankom 6.a stavkom 6. Uredbe (EZ) br. 659/1999, poslala društvu Amazon zahtjev („zahtjev za dostavu informacija koje nedostaju”) da joj dostavi sve sporazume koje je sklopilo od 2000. u skladu s kojima su njegova prava intelektualnog vlasništva („IV”) licencirana ili na drugi način stavljena na raspolaganje („sporazumi o intelektualnom vlasništvu”) te sve ugovore o podjeli troškova i/ili kupnji udjela koji su sklopljeni između društva LuxSCS i ostalih subjekata grupe Amazon. Od društva Amazon tražilo se i da dostavi informacije o djelatnostima društva LuxSCS, financijske izvještaje povezanih društava društva Amazon sa sjedištem izvan Luksemburga te da objasni ili uskladi određene financijske podatke. Naposljetku, zatražene su informacije o nedavnim promjenama u pravnoj strukturi grupe Amazon u Luksemburgu.

(14) Dopisom od 20. travnja 2015. Luksemburg je zatražio od Komisije da objasni svrhu sastanka s društvima Oxfam i Eurodad, o kojem Luksemburg nije obaviješten. On je podnio i zahtjev da se ne objavi odluka o slanju zahtjeva za dostavu informacija koje nedostaju.

(15) Društvo Amazon je 4. svibnja 2015. djelomično odgovorilo na zahtjev Komisije za informacije od 26. ožujka 2015. Amazon je potvrdio i da se njegova struktura u Luksemburgu 2014. promijenila i da je na temelju toga Luksemburg donio novo rješenje, ali je objasnio da promjena nije relevantna za potrebe Komisijine istrage.

(16) Komisija, Luksemburg i društvo Amazon održali su sastanak 8. svibnja 2015. Amazon je u dopisu od 12. lipnja 2015. dostavio dodatne primjedbe nakon tog sastanka. On je dostavio i popis sporazuma o intelektualnom vlasništvu koje naziva „sporazumi o M.comu” u skladu s kojima je Amazon intelektualno vlasništvo povezano s njegovom tehnologijom platforme stavio na raspolaganje nepovezanim trećim osobama.

(17) U dopisu od 13. svibnja 2015. Luksemburg je dostavio svoje očitovanje na primjedbe treće osobe o odluci o pokretanju postupka.

(18) U dopisu od 3. srpnja 2015. Komisija je podsjetila društvo Amazon da dostavi određene informacije koje su nedostajale, posebno o sporazumima o intelektualnom vlasništvu, i zatražila je dodatne informacije.

(19) U dopisu od 10. srpnja 2015. (koji je ponovno podnesen 23. srpnja 2015.), Luksemburg je dostavio izjavu da se konačna negativna odluka Komisije neće retroaktivno primjenjivati.

(20) Dopisima od 24. i 31. srpnja 2015. društvo Amazon djelomično je odgovorilo na zahtjev Komisije od 3. srpnja 2015., što je uključivalo informacije o sporazumima o M.comu. Društvo Amazon smatralo je da je tim odgovorima potpuno odgovorilo na zahtjev za informacije o sporazumima o intelektualnom vlasništvu jer je tvrdilo da se nijedan drugi sporazum o intelektualnom vlasništvu koji je sklopilo društvo Amazon ne može usporediti sa sporazumom o licenciranju intelektualnog vlasništva sklopljenim između društava LuxSCS i LuxOpCo od 30. travnja 2006. („Sporazum o licenciranju”) (11). Društvo Amazon zatražilo je i produljenje roka za dostavljanje drugih informacija koje je zatražila Komisija.

(21) U dopisu od 31. srpnja 2015. Komisija je podsjetila društvo Amazon da dostavi sve tražene informacije, posebno potpune informacije o sporazumima o intelektualnom vlasništvu koje je sklopilo od 2000. Ona je zatražila od društva Amazon i da dostavi novo rješenje Luksemburga iz 2014. koje se spominje u dopisu Luksemburga od 4. kolovoza 2014. i dopisu društva Amazon od 4. svibnja 2015.

(22) Dopisom od 21. kolovoza 2015. društvo Amazon odgovorilo je na zahtjev Komisije, ali nije dostavilo informacije o preostalim sporazumima o intelektualnom vlasništvu.

(23) Dana 8. rujna 2015. održan je sastanak između Komisije i društva Amazon o kojem je obaviješten Luksemburg. Nakon tog sastanka Komisija je porukom elektroničke pošte od 8. rujna 2015. podsjetila društvo Amazon o neispunjenom zahtjevu za informacije o sporazumima o intelektualnom vlasništvu.

(24) U poruci elektroničke pošte od 14. rujna 2015. društvo Amazon objasnilo je da ne postoje drugi sporazumi kojima je intelektualno vlasništvo koje je obuhvaćeno Sporazumom o licenciranju stavljeno na raspolaganje povezanim ili nepovezanim strankama ili će im biti stavljeno na raspolaganje. Društvo Amazon istodobno je obavijestilo Komisiju da sastavlja popis sporazuma o intelektualnom vlasništvu unutar grupe, neovisno o tome odnose li se na EU ili na intelektualno vlasništvo obuhvaćeno Sporazumom o licenciranju između društava LuxSCS i LuxOpCo. Taj popis dostavljen je Komisiji 17. rujna 2015.

(25) Porukom elektroničke pošte od 23. rujna 2015. društvo Amazon dostavilo je popis sporazuma na temelju kojih su treće osobe licencirale intelektualno vlasništvo ili na temelju kojih je intelektualno vlasništvo licencirano trećim osobama.

(26) Porukom elektroničke pošte od 29. rujna 2015. Komisija je podsjetila društvo Amazon da dostavi sporazume o intelektualnom vlasništvu koje je Komisija zatražila 26. ožujka i 3. srpnja 2015. na temelju popisa koje je društvo Amazon dostavilo 17. i 23. rujna 2015. Nadalje, Komisija je od društva Amazon zatražila dodatne informacije o podjeli troškova i klijentima društva LuxOpCo u skladu s web-mjestom.

(27) Društvo Amazon dostavilo je informacije porukama elektroničke pošte od 30. rujna i 1., 2., 12., 13., 20. i 27. listopada 2015.

(28) Komisija, Luksemburg i društvo Amazon sastali su se 28. listopada 2015.

(29) Porukom elektroničke pošte od 20. studenoga 2015. Komisija je podsjetila društvo Amazon o području primjene njezina zahtjeva za informacije od 26. ožujka 2015. o unutarnjim i vanjskim sporazumima društva Amazon o intelektualnom vlasništvu i zatražila je od društva Amazon da dostavi dodatne informacije.

(30) Tijekom sastanka održanog 27. studenoga 2015. trgovačko društvo koje je zatražilo da ostane anonimno („društvo X”) dostavilo je Komisiji tržišne informacije povezane s njezinim istražnim postupkom. Tijekom konferencijskog poziva održanog 15. rujna 2016. društvo X dostavilo je dodatne informacije o djelatnosti e-trgovine u Europi. Društvo X dostavilo je dodatne informacije u elektroničkoj pošti od 25. siječnja 2016. o zapisniku s konferencijskog poziva.

(31) Društvo Amazon dostavilo je dodatne informacije 30. studenoga 2016.

(32) U poruci elektroničke pošte od 1. prosinca 2015. društvo Amazon zatražilo je produljenje roka za odgovor na zahtjev Komisije za informacije od 20. studenoga 2015.

(33) Društvo Amazon dostavilo je 4. prosinca 2015. informacije koje je Komisija zatražila u svojoj poruci e-pošte od 20. studenoga 2015. i zatražilo je produljenje roka za dostavljanje preostalih odgovora.

(34) U dopisima od 10. i 28. prosinca 2015. Luksemburg je dostavio svoja opažanja nakon sastanka od 28. listopada 2015.

(35) Komisija je u poruci elektroničke pošte od 11. prosinca 2015. podsjetila društvo Amazon na preostale odgovore iz njezina zahtjeva za informacije od 20. studenoga 2015. i poslala je dodatni zahtjev za informacije s dodatnim pitanjima za društvo Amazon.

(36) Društvo Amazon dostavilo je 18. prosinca 2015. dodatne odgovore na zahtjev Komisije za informacije od 20. studenoga 2015.

(37) Porukom elektroničke pošte od 18. prosinca 2015. Komisija je pozvala Luksemburg da dostavi svoja opažanja i primjedbe u pogledu informacija koje je društvo Amazon dostavilo Komisiji do tog trenutka u istražnom postupku.

(38) Društvo Amazon dostavilo je 12. i 15. siječnja 2016. djelomične odgovore na Komisijin zahtjev za informacije od 11. prosinca 2015. i zatražilo je produljenje roka za dostavljanje preostalih informacija.

(39) Društvo Amazon dostavilo je dodatne informacije 18. siječnja 2016.

(40) Porukom elektroničke pošte od 19. siječnja 2016. Komisija je obavijestila društvo Amazon da još uvijek nije dostavilo odgovore na prethodne zahtjeve za informacije. Osim toga, Komisija je zatražila pojašnjenja i dodatne informacije.

(41) Društvo Amazon je 22. siječnja 2016. djelomično odgovorilo na Komisijin zahtjev za informacije od 19. prosinca 2015. Društvo Amazon je 28. siječnja 2016. dostavilo djelomični odgovor na Komisijin zahtjev za informacije od 11. prosinca 2015. U dopisima od 5., 15., 19. i 24. veljače 2016. društvo Amazon dostavilo je djelomične odgovore na Komisijin zahtjev za informacije od 19. siječnja 2016.

(42) Komisija je 26. veljače 2016. društvu Amazon poslala podsjetnik da odgovori na preostala pitanja povezana sa zahtjevima za informacije od 20. studenoga 2015., 11. i 18. prosinca 2015. i 19. siječnja 2016.

(43) Društvo Amazon je 4. i 21. ožujka 2016. dostavilo djelomične odgovore na Komisijin zahtjev za informacije od 11. prosinca 2015.

(44) Ono je u poruci elektroničke pošte od 11. ožujka 2016. dostavilo djelomični odgovor na Komisijin zahtjev za informacije od 26. veljače 2016.

(45) Društvo Amazon dostavilo je elektroničkom poštom od 22. ožujka 2016. djelomični odgovor na Komisijine zahtjeve za informacije od 19. siječnja 2016. i 26. veljače 2016.

(46) U poruci elektroničke pošte od 8. ožujka 2016. društvo Amazon pristalo je odreći se zahtjeva za povjerljivošću koje je prethodno tražilo od Luksemburga u dopisu od 22. siječnja 2016. u pogledu određenih podnesenih informacija i obvezalo se podijeliti te informacije s Luksemburgom.

(47) Društvo Amazon potvrdilo je 14. ožujka 2016. da je s Luksemburgom podijelilo posljednji podnesak Komisiji.

(48) Komisija je 1. travnja 2016. zatražila od društva X da pristane na to da se Luksemburgu proslijede određene informacije o tržištu koje je ono dostavilo. Društvo X dalo je svoju suglasnost 5. travnja 2016.

(49) Komisija je 8. travnja 2016. pitala društvo Amazon o informacijama koje je do te faze istrage dostavilo Luksemburgu. Komisija je također obavijestila društvo Amazon da još nije zaprimila određene informacije iz svojeg zahtjeva za informacije od 11. veljače 2015. Nadalje, ona je društvu Amazon podnijela zahtjev za dodatna pojašnjenja i informacije.

(50) Društvo Amazon potvrdilo je porukom elektroničke pošte od 11. travnja 2016. koje je informacije dostavilo Luksemburgu.

(51) Komisija je u dopisu od 18. travnja 2016. pitala Luksemburg koje mu je informacije dostavio Luksemburg i pozvala je Luksemburg da dostavi svoje primjedbe na te podneske. Komisija je potom podsjetila na svoju poruku elektroničke pošte od 18. prosinca 2015. u kojoj je pozvala Luksemburg da dostavi svoje primjedbe na podneske društva Amazon. Naposljetku, Komisija je Luksemburgu dostavila informacije o tržištu kako je dogovorila s društvom X i od Luksemburga je zatražila da dostavi svoje primjedbe.

(52) Društvo Amazon dostavilo je 22. travnja 2016. djelomični odgovor na zahtjev Komisije za informacije od 8. travnja 2016. i zatražilo je produljenje roka za preostale odgovore.

(53) Luksemburg je u dopisu od 2. svibnja 2016. (koji je ponovno podnesen 10. svibnja 2016.) potvrdio primitak informacija koje je društvo Amazon dostavilo do te faze istrage i dostavio je svoje primjedbe na podneske društva Amazon. Kada je riječ o informacijama o tržištu društva X, Luksemburg je obavijestio Komisiju da je te informacije proslijedio društvu Amazon jer će ono moći dati bolje primjedbe.

(54) Društvo Amazon dostavilo je djelomični odgovor u poruci elektroničke pošte od 2. svibnja 2016. i potvrdilo je da još nije odgovorilo na neka pitanja iz zahtjeva Komisije za informacije od 8. travnja 2016., kako je navedeno u dopisu od 22. travnja 2016.

(55) Komisija je u poruci elektroničke pošte od 17. svibnja 2016. pojasnila opseg informacija koje je prethodno zatražila od društva Amazon i podsjetila je da još nije dobila određene informacije iz svojih zahtjeva za informacije od 11. prosinca 2015. i 8. travnja 2016.

(56) Društvo Amazon dostavilo je 24. svibnja 2016. svoj odgovor na Komisijinu poruku elektroničke pošte od 17. svibnja 2016.

(57) Komisija, Luksemburg i društvo Amazon sastali su se 26. svibnja 2016. Tijekom tog sastanka i u nacrtu zapisnika s tog sastanka Komisija je društvu Amazon postavila dodatna pitanja. Društvo Amazon odgovorilo je na ta pitanja u dopisu od 20. lipnja 2016.

(58) U dopisu od 21. lipnja 2016. društvo Amazon dostavilo je svoje primjedbe na informacije o tržištu društva X. Ono je zatražilo i pristup čitavom podnesku društva X i otkrivanje njegova identiteta.

(59) Komisija je 7. srpnja 2016. dostavila društvu Amazon svoje primjedbe na izmijenjeni zapisnik sa sastanka od 26. svibnja 2016. Osim toga, Komisija je od društva Amazon zatražila dodatne informacije.

(60) Ono je u poruci elektroničke pošte od 22. srpnja 2016. dostavilo djelomični odgovor na Komisijin zahtjev za informacije od 7. srpnja 2016. Društvo Amazon je u svojem odgovoru obavijestilo Komisiju o nalogu za zaštitu dokumenata koji su se upotrebljavali u poreznim sudskim postupcima u SAD-u. Stoga je društvo Amazon predložilo da dostavi redigirane dokumente jer su mu takvi dokumenti bili dostupni.

(61) Komisija je porukom elektroničke pošte od 27. srpnja 2016. podsjetila društvo Amazon da još nije dostavilo informacije nakon njezina zahtjeva za informacije od 7. srpnja 2016. te je pristala je na privremeno dostavljanje redigiranih dokumenata iz poreznih postupaka u SAD-u. Nadalje, Komisija je od društva Amazon zatražila dodatna pojašnjenja i informacije.

(62) Društvo Amazon dostavilo je u poruci elektroničke pošte od 29. srpnja 2016. djelomični odgovor na zahtjev Komisije za informacije od 7. srpnja 2016. i zatražilo je produljenje roka za odgovor na preostala pitanja. Društvo Amazon je dopisom od 12. kolovoza 2016. dostavilo djelomični odgovor na Komisijine zahtjeve za informacije od 7. srpnja 2016. i 27. srpnja 2016.

(63) U elektroničkoj pošti od 19. kolovoza 2016. Komisija je od društva Amazon zatražila dodatna pojašnjenja i informacije o njegovim odgovorima na zahtjev za informacije od 7. srpnja 2016.

(64) Komisija je u poruci elektroničke pošte od 19. kolovoza 2016. i ponovno u dopisu od 22. kolovoza 2016. društvu Amazon poslala zahtjev za informacije u kojem je tražila sve redigirane dokumente iz poreznih postupaka SAD-a.

(65) Društvo Amazon dostavilo je 26. kolovoza 2016. djelomični odgovor na zahtjev Komisije za informacije od 7. srpnja 2016. i zatražilo je produljenje roka za dopunjenje odgovora.

(66) Društvo Amazon obavijestilo je Komisiju u svojoj poruci elektroničke pošte od 30. kolovoza 2016. o svojem uspješnom zahtjevu za pristup dokumentima koji su se upotrebljavali u poreznim postupcima SAD-a i najavilo je da će dostaviti neredigirane dokumente.

(67) Društvo Amazon dostavilo je 9. rujna 2016. djelomični odgovor na Komisijin zahtjev za informacije od 19. kolovoza 2016.

(68) Dana 30. rujna 2016. društvo Amazon dostavilo je neredigirane dokumente iz poreznog postupka u SAD-u u skladu sa zahtjevom Komisije od 22. kolovoza 2016.

(69) U porukama elektroničke pošte od 7. i 19. prosinca 2016. Komisija je zatražila od društva Amazon da dostavi dodatne informacije o poreznim postupcima u SAD-u. Društvo Amazon dostavilo je svoj odgovor 20. prosinca 2016.

(70) Komisija je 21. prosinca 2016. poslala zahtjev za informacije društvu Amazon koje je 20. siječnja 2017. dostavilo djelomični odgovor. Komisija je u poruci elektroničke pošte od 2. veljače 2017. poslala društvu Amazon dodatna pojašnjenja o svojem zahtjevu za informacije od 21. prosinca 2017. Društvo Amazon dostavilo je Komisiji dodatne informacije i djelomične odgovore 6., 8. i 27. veljače 2017. i 6. ožujka 2017. Komisija je porukom elektroničke pošte od 13. ožujka 2017. podsjetila društvo Amazon da dostavi preostale informacije.

(71) Dana 14. ožujka 2017. Komisija je društvu Amazon poslala zahtjev za informacije.

(72) Društvo Amazon dostavilo je Komisiji mišljenje poreznog suda SAD-a od 23. ožujka 2017. u poruci elektroničke pošte od 24. ožujka 2017.

(73) Komisija je u poruci elektroničke pošte od 27. ožujka 2017. zatražila od društva Amazon da dostavi dodatne informacije o mišljenju poreznog suda SAD-a.

(74) Društvo Amazon odgovorilo je Komisiji 28. ožujka 2017. i zatražilo je više vremena za odgovor jer su u SAD-u još bili u tijeku postupci nakon sudskog postupka.

(75) Ono je u poruci elektroničke pošte od 4. travnja 2017. dostavilo djelomični odgovor na Komisijin zahtjev za informacije od 14. ožujka 2017.

(76) Komisija je porukom elektroničke pošte od 7. travnja 2017. obavijestila Luksemburg i društvo Amazon da mora odbiti zahtjev društva Amazon za odobrenje potpunog pristupa podnescima društva X.

(77) Društvo Amazon dostavilo je 11. travnja 2017. još jedan djelomični odgovor na zahtjev Komisije za informacije od 14. ožujka 2017. i zatražilo je produljenje roka za neke preostale dijelove svojeg odgovora.

(78) Društvo Amazon dostavilo je Komisiji svoj djelomični odgovor u poruci elektroničke pošte od 12. travnja 2017.

(79) Društvo Amazon dostavilo je 17. travnja 2017. dodatne informacije o postupku nakon sudskog postupka u SAD-u.

(80) Društvo Amazon dostavilo je 18. svibnja 2017. još jedan djelomičan odgovor i tako je dopunilo svoj odgovor na Komisijin zahtjev za informacije od 14. ožujka 2017.

(81) Elektroničkom poštom od 19. svibnja 2017. Komisija je društvu Amazon poslala zahtjev za informacije.

(82) Društvo Amazon dostavilo je dodatne informacije Komisiji 29. svibnja 2017.

(83) U poruci elektroničke pošte od 7. lipnja 2017. društvo Amazon dostavilo je svoj odgovor na Komisijin zahtjev za informacije od 19. svibnja 2017.

(84) Komisija je elektroničkom poštom od 14. lipnja 2017. zatražila od društva Amazon da potvrdi da je sve informacije koje joj je dostavilo tijekom 2016. i 2017. dostavilo i Luksemburgu i pozvala je Luksemburg da dostavi svoja opažanja u pogledu informacija koje je Amazon u toj fazi istrage dostavio Komisiji. Društvo Amazon potvrdilo je 19. lipnja 2017. da je Luksemburgu proslijedilo sve informacije koje je tijekom 2016. i 2017. dostavilo Komisiji. Luksemburg je elektroničkom poštom od 21. lipnja 2017. potvrdio da je zaprimio sve dokumente koje je društvo Amazon dostavilo Komisiji tijekom 2016. i 2017. i da nema dodatnih primjedbi u pogledu podnesaka koje je društvo Amazon dostavilo Komisiji tijekom 2016. i 2017., osim na podneske društva Amazon od 30. rujna 2016. i 20. siječnja 2017.

(85) Komisija, Luksemburg i društvo Amazon održali su sastanak 22. lipnja 2017.

(86) Luksemburg je 6. srpnja 2017. dostavio svoje primjedbe na podneske društva Amazon od 30. rujna 2016. i 20. siječnja 2017.

(87) Komisija je 6. srpnja 2017. poslala društvu Amazon zahtjev za informacije na koji je ono odgovorilo 10. i 27. srpnja i 4. i 7. kolovoza 2017.

(88) Komisija je elektroničkom poštom od 9. kolovoza 2017. društvu Amazon poslala zahtjev za informacije. Društvo Amazon dostavilo je svoj odgovor 7. rujna 2017.

(89) Luksemburg je 12. rujna 2017. elektroničkom poštom potvrdio da nema daljnjih primjedbi na podneske društva Amazon od 10. i 27. srpnja, 4. i 7. kolovoza i 7. rujna 2017.

2. ČINJENIČNI I PRAVNI KONTEKST

2.1 OPIS KORISNIKA SPORNOG POREZNOG RJEŠENJA

2.1.1 GRUPA AMAZON

(90) Grupa Amazon sastoji se od društva Amazon.com, Inc. i svih trgovačkih društava koja su pod izravnom ili neizravnom kontrolom društva Amazon.com, Inc. (koja se zajednički nazivaju „Amazon” ili „grupa Amazon”). Amazon ima sjedište u gradu Seattle u državi Washington u Sjedinjenim Američkim Državama.

(91) Amazon obavlja djelatnosti maloprodaje i pružanja usluga.

(92) Djelatnost maloprodaje društva Amazon uključuje prodaju širokog raspona robe kupcima preko njegovih web-mjesta, na primjer knjiga, DVD-ova, filmova, elektroničke potrošačke robe, računala, bijele tehnike i kućanske opreme, alata, mobilnih telefona i slično te sadržaja, na primjer digitalne glazbe, e-knjiga, igara i slično, koje društvo Amazon kupuje od dobavljača radi preprodaje (12). Društvo Amazon izvršava narudžbe kupaca na nekoliko načina, uključujući preko svojih sjevernoameričkih i međunarodnih skladišno-distribucijskih centara i mreža i na temelju sporazuma o zajedničkom ili izdvojenom izvršavanju narudžbi u određenim zemljama te digitalnom isporukom (13).

(93) Uslužna djelatnost društva Amazon uključuje njegove aktivnosti u programima trećih osoba („programi prodaje trećih osoba”), kao što su Marketplace i Merchants@Amazon, preko kojih Amazon omogućuje drugim (manjim) poduzećima i osobama (Marketplace) te malim i srednjim trgovcima na malo (Merchants@Amazon) da ponude svoje proizvode za prodaju na web-mjestima Amazona. Proizvodi trećih osoba integriraju se u web-mjesta društva Amazon. Zauzvrat poduzeća i osobe koje u tome sudjeluju plaćaju društvu Amazon naknade (14). Ta poduzeća treće osobe i trgovci mogu izabrati da će društvu Amazon slati svoj inventar koji Amazon sprema u svojim skladišno-distribucijskim centrima (15), stavlja na svoja web-mjesta i bira, pakira i dostavlja na kupčevu adresu (djelatnost „Izvršenje narudžbe koju obavlja društvo Amazon”) (16).

(94) Društvo Amazon ostvaruje dobit i pružanjem drugih marketinških i promidžbenih usluga, kao što su oglašavanje na internetu i sporazumi o zajedničkim kreditnim karticama. Društvo Amazon prethodno je u okviru svojeg programa „Merchant.com” nudilo svoje usluge, značajke i tehnologije e-trgovine za upravljanje web-mjestima drugih poduzeća koja prodaju svoje proizvode pod robnom markom i URL-om društva Amazon. U okviru svojeg programa „Sindicirane trgovine” društvo Amazon prethodno je nudilo svoje usluge, značajke i tehnologije e-trgovine za upravljanje web-mjestima drugih poduzeća koja prodaju svoje proizvode pod drugim poslovnim imenom i URL-om (17). Oba su programa od tada postupno ugašena (18).

(95) Naposljetku, društvo Amazon proizvodi i prodaje računalnu opremu kao što su uređaji Amazon Kindle, Amazon Fire i Amazon Echo.

(96) Društvo Amazon upravlja s trinaest globalnih web-mjesta, među ostalim s www.amazon.com i šest europskih web-mjesta: www.amazon.de, www.amazon.co.uk, www.amazon.fr, www.amazon.it i www.amazon.es („web-mjesta EU-a”) i www.amazon.nl (19). Poslovanje društva Amazon organizirano je u tri segmenta: Sjeverna Amerika, međunarodne usluge i internetske usluge društva Amazon („AWS”) (20).

(97) Segment prodaje u Sjevernoj Americi sastoji se poglavito od maloprodaje potrošačkih proizvoda (uključujući od trećih osoba) i pretplata preko web-mjesta usmjerenih na Sjevernu Ameriku, kao što su www.amazon.com, www.amazon.ca i www.amazon.com.mx. Taj segment uključuje i izvoznu prodaju s tih web-mjesta.

(98) Segment međunarodne prodaje sastoji se poglavito od maloprodaje potrošačkih proizvoda (uključujući od trećih osoba) i pretplata preko međunarodnih web-mjesta kao što su www.amazon.com.au, www.amazon.com.br, www.amazon.cn, www.amazon.in, www.amazon.co.jp, web-mjesta EU-a i www.amazon.nl. Taj segment uključuje i izvoznu prodaju s tih međunarodnih web-mjesta (uključujući izvoznu prodaju s tih web-mjesta potrošačima u SAD-u, Meksiku i Kanadi), ali isključuje izvoznu prodaju sa sjevernoameričkih web-mjesta društva Amazon.

(99) Segment internetskih usluga sastoji se od globalne prodaje računalnih usluga, usluga skladištenja, baza podataka i ostalih usluga za nova poduzeća, postojeća poduzeća, državne agencije i akademske institucije. S pomoću svoje internetske usluge društvo Amazon osigurava pristup tehnološkoj infrastrukturi za različite vrste djelatnosti.

(100) Društvo Amazon ostvarilo je 2016. svjetsku neto prodaju od približno 136 milijardi USD i neto prihod od 2,37 milijardi USD. Na globalnoj razini društvo Amazon ostvaruje 91 % svojih prihoda od djelatnosti maloprodaje. Segment Sjeverne Amerike ostvaruje 59 % neto prodaje, međunarodni segment 32 % prodaje, a segment internetskih usluga 9 % prodaje. Društvo Amazon imalo je 2016. ukupno 314 400 zaposlenika zaposlenih s punim i pola radnog vremena (21).

2.1.2 POSLOVANJE DRUŠTVA AMAZON U EUROPI

(101) Prije svibnja 2006. društvo Amazon upravljalo je svojim europskim web-mjestima preko američkog ovisnog društva Amazon.com International Sales, Inc. („AIS”), koje je u potpunom vlasništvu društva Amazon.com, Inc. AIS je bio središte za maloprodajne djelatnosti na europskim web-mjestima društva Amazon (u to vrijeme: www.amazon.de, www.amazon.co.uk i www.amazon.fr), a drugo američko trgovačko društvo iz grupe, Amazon International Marketplace, Inc. („AIM”) djelovalo je kao središte za djelatnost pružanja usluga na tim web-mjestima. AIM je bio jedini dioničar ASE-a, koji je osnovan 2003. i koji je djelovao kao agent za proviziju na pružanje usluga za djelatnost pružanja usluga na europskim web-mjestima. Naposljetku, subjekti u potpunom vlasništvu društva Amazon osnovani u UK-u, Njemačkoj i Francuskoj („lokalna povezana društva u EU-u”) (22) pružali su određene usluge u pogledu europskih web-mjesta, npr. usluge upućivanja klijenata (23).

(102) Od svibnja 2006. provedeno je restrukturiranje poslovanja društva Amazon u Europi kako je opisano u zahtjevu za donošenje rješenja („restrukturiranje iz 2006.”). Tijekom financijskih godina od 1. svibnja 2006. do 30. lipnja 2014. („predmetno razdoblje”), postojala je struktura prikazana na grafikonu 1. Amazon je u srpnju 2014. restrukturirao svoje poslovanje u Europi („restrukturiranje iz 2014.”). Restrukturiranje iz 2014. i poslovanje Amazona u Europi nakon restrukturiranja iz 2014. nisu obuhvaćeni područjem primjene ove Odluke. Grafikon 1. Struktura europskih subjekata društva Amazon u razdoblju 2006. – 2014. LUKSEMBURG Podjela troškova istraživanja i razvoja Tantijeme Tantijeme Naknada za pružanje usluge Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS Lokalna povezana društva u EU-u SAD Amazon US

2.1.2.1 LuxSCS

(103) LuxSCS je ograničeno partnerstvo iz Luksemburga (Société en Commandite Simple). Iako se vlasnička struktura tijekom predmetnog razdoblja mijenjala, partneri društva LuxSCS uvijek si bila trgovačka društva sa sjedištem u SAD-u (24). Nakon osnivanja 2004. partneri društva LuxSCS bili su Amazon Europe Holding, Inc. (glavni partner); Amazon.com International Sales, Inc. i Amazon.com International Marketplace, Inc. U svibnju 2006. ACI Holdings, Inc. i Amazon.com, Inc. zamijenili su Amazon.com International Marketplace, Inc. kao partneri društva LuxSCS. Od rujna 2009. partneri društva LuxSCS bili su Amazon Europe Holding, Inc. (glavni partner), Amazon.com International Sales, Inc. i Amazon.com, Inc. (25)

(104) Tijekom predmetnog razdoblja očekivalo se da će društvo LuxSCS funkcionirati isključivo kao holding društvo s nematerijalnom imovinom za poslovanje društva Amazon u Europi za koje je kao glavni subjekt bilo odgovorno društvo LuxOpCo (26). Kako je opisano u dopisu društva Amazon luksemburškoj poreznoj upravi od 20. travnja 2006., djelatnosti društva LuxSCS bile su ograničene na djelatnosti „čistog holding društva” za nematerijalnu imovinu i dionice u društvu LuxOpCo. „Ograničeni broj pravnih sporazuma” koje je sklopilo društvo LuxSCS bio je „nužan za rad luksemburške strukture”. Društvo LuxSCS trebalo je od svojih povezanih društava primati samo pasivne prihode (tantijeme i kamate) (27). LuxSCS odobravao je i kredite unutar društva društvu LuxOpCo i drugim društvima u grupi (28). Društvo LuxSCS u predmetnom razdoblju nije imalo fizičke poslovne prostorije ni zaposlenike.

(105) Društvo LuxSCS sklopilo je 2005. sporazume o licenciranju i prijenosu prethodno postojećeg intelektualnog vlasništva („Sporazum o kupnji udjela”) s društvom Amazon Technologies, Inc. („ATI”) (29) i ugovore o podjeli troškova s dva subjekta iz grupe Amazon sa sjedištem u SAD-u: A9.com, Inc. („A9”) i ATI (30). Društvo LuxSCS sklopilo je i sporazume o prijenosu i licenciranju intelektualnog vlasništva s društvima Amazon.co.uk Ltd., Amazon.fr SARL i Amazon.de GmbH i skladu s kojima je ono dobilo žigove i prava intelektualnog vlasništva na europska web-mjesta u vlasništvu tih lokalnih povezanih društava u EU-u do 30. travnja 2006. (31)

(106) Na temelju Sporazuma o kupnji udjela i Ugovora o podijeli troškova društvo LuxSCS steklo je pravo korištenja i podlicenciranja određenog intelektualnog vlasništva društva Amazon i izvedenih djela („nematerijalna imovina”) (32) čiji su vlasnici i koje su dalje razvijali društva A9, ATI i samo društvo LuxSCS (33). Društvo LuxSCS steklo je ta prava na korištenje nematerijalne imovine u svrhe upravljanja europskim web-mjestima i u bilo koju drugu svrhu na području Europe (34). Društvo LuxSCS zauzvrat je moralo plaćati svoje udjele (navedene u tablici 11.) i svoj godišnji udio u troškovima povezanima s programom razvoja u okviru Ugovora o podijeli troškova (navedeno u tablici 12.) (35). Prema Ugovoru o podijeli troškova, društvo LuxSCS moralo je uložiti najveće napore u sprječavanje povreda nematerijalne imovine za koju su mu društva A9 i ATI izdala licencije (36). Nadalje, kako je navedeno u izmijenjenom i preinačenom Ugovoru o podjeli troškova iz 2009., društvo LuxSCS trebalo je preuzeti funkcije i rizike utvrđene u Dodatku B Ugovoru o podjeli troškova (37).

(107) U skladu s Ugovorom o podjeli troškova nematerijalna imovina su i. „sva prava intelektualnog vlasništva u cijelom svijetu” koja su u vlasništvu društava ATI i LuxSCS ili ih ona posjeduju te određena prava intelektualnog vlasništva koja posjeduje društvo A9 (38) i ii. svo takvo intelektualno vlasništvo licencirano, preneseno ili dodijeljeno tim trećim osobama i iii. izvedena djela prenesena na bilo koju od stranaka u skladu s Ugovorom o podjeli troškova. Nematerijalna imovina u osnovi uključuje tri kategorije intelektualnog vlasništva koje se dalje u tekstu nazivaju i. „tehnologija” (39), ii. „podaci o kupcima” (40), i iii. „žigovi” (41). Nematerijalna imovina ne uključuje nazive internetskih domena (42).

2.1.2.2 Društvo LuxOpCo i njegova ovisna društva

(108) Društvo LuxOpCo bilo je tijekom predmetnog razdoblja ovisno društvo u potpunom vlasništvu društva LuxSCS (43). Očekivalo se da će nakon restrukturiranja iz 2006. preuzeti uloge društava ASI i AIM (44). Očekivalo se i da će dalje razviti i poboljšati poslovni model utemeljen na softveru na kojem se temelje djelatnosti maloprodaje i pružanja usluga društva Amazon u Europi (45). Kako se i očekivalo, društvo LuxOpCo služilo je u to vrijeme kao sjedište grupe Amazon u Europi i kao glavni voditelj Amazonovih europskih djelatnosti maloprodaje i pružanja usluga na internetu preko web-mjesta u EU-u (46). Društvo LuxOpCo trebalo je također upravljati donošenjem strateških odluka povezanih s djelatnostima maloprodaje i pružanja usluga koje se obavljaju posredstvom web-mjesta u EU-u te upravljati ključnim fizičkim komponentama djelatnosti maloprodaje (47). Očekivalo se da će utvrditi strategije i smjernice o tome koji će se proizvodi izlagati i prodavati na web-mjestima, strategije za određivanje cijena i izlaganje proizvoda koji se prodaju ili usluga koje se nude i određene programe za promicanje i oglašavanje koji se nude na web-mjestima u EU-u. Ono je trebalo biti odgovorno i za donošenje strateških odluka o odabiru trgovaca i kategorija proizvoda i za marketing prema trećim osobama. Naposljetku, ono bi upravljalo svim aspektima djelatnosti izvršenja narudžbi (48).

(109) Tijekom predmetnog razdoblja društvo LuxOpCO u svojim je financijskim izvještajima zabilježilo prihod od prodaje proizvoda i od usluga izvršenja narudžbi. Ono je od lokalnih prodavača u različitim državama kupovalo robu za preprodaju koju je otpremalo krajnjim korisnicima koji su kupovali na web-mjestima EU-a. Društvo LuxOpCo bilo je ovlašteni prodavatelj (49) Amazonova inventara na web-mjestima u EU-u, držalo je vlasništvo nad inventarom i snosilo rizik u tom pogledu (50). Društvo LuxOpCo bilo je odgovorno i za robu koju treće osobe i poduzeća otpremaju izravno skladišno-distribucijskim centrima (51).

(110) Društvo LuxOpCo obavljalo je i funkcije upravljanja riznicom (52) i držalo je (izravno ili neizravno) dionice u društvima ASE, AMEU i lokalnim povezanim društvima u EU-u koja su pružala različite usluge unutar grupe kako bi podržala poslovanje društva LuxOpCo.

(111) Tijekom predmetnog razdoblja društva ASE i AMEU, oba sa sjedištem u Luksemburgu, spojila su se u fiskalne svrhe s društvom LuxOpCo za potrebe oporezivanja u Luksemburgu i društvo LuxOpCO djelovalo je kao matično društvo tog spojenog društva (53). U skladu s luksemburškim poreznim pravom, ta se domaća društva nisu smatrala zasebnim subjektima već su plaćala porez na temelju konsolidirane osnovice, odnosno kao jedan porezni obveznik (54).

(112) Nakon restrukturiranja iz 2006. očekivalo se da će ASE i dalje djelovati kao pružatelj usluga društvu LuxOpCo (55). Tijekom predmetnog razdoblja on je upravljao Amazonovom djelatnošću trgovaca trećih osoba iz EU-a koja se naziva „Marketplace”. Marketplace omogućuje malim poduzećima i trgovcima da svoje proizvode nude na web-mjestima EU-a. Dopušteno im je i da svoj inventar šalju društvu Amazon koje ga sprema u svoje skladišno-distribucijske centre te ga bira, pakira i isporučuje bilo gdje u Europi. Tijekom predmetnog razdoblja društvo AMEU upravljalo je digitalnom djelatnošću društva Amazon u EU-u (koja uključuje, na primjer, prodaju MP3-eva i e-knjiga).

(113) Konsolidirani neto promet društva LuxOpCo iznosio je 2013. ukupno 13 612 449 784 EUR, a 2014. ukupno 15 463 362 589 EUR. Tijekom financijske godine 2013. društvo LuxOpCo imalo je u prosjeku 523 zaposlenika s punim radnim vremenom („FTE”), društvo ASE zapošljavalo je 63 FTE-ova, a društvo AMEU 5 FTE-ova. Zaposlenici društava LuxOpCo, ASE i AMEU radili su i na strateškim rukovoditeljskim radnim mjestima s kojih su upravljali poslovanjem društva Amazon i Europi i koordinirali to poslovanje. (56)

(114) Nakon restrukturiranja iz 2006. očekivalo se da će lokalna povezana društva u EU-u nastaviti društvu LuxOpCo pružati iste usluge u pogledu web-mjesta u EU-u koje su pružala AIS-u i AIM-u (57). U skladu s time, tijekom predmetnog razdoblja lokalna povezana društva u EU-u pružala su usluge upućivanja kupaca na web-mjesta u EU-u pružanjem usluga za kupce i trgovce, pružanjem usluga potpore (kao što je lokalizacija marketinške potpore i potpora za prilagodbu, istraživanje i razvoj („potpora za istraživanje i razvoj”) i usluge izvršenja narudžbi (58). Lokalna povezana društva u EU-u razvijala su lokalni sadržaj za uporabu na web-mjestima u EU-u i podupirala su upravljanje proizvodima za maloprodaju na internetu, u skladu sa zahtjevima društva LuxOpCo. Potpora kupcima uključivala je pružanje pomoći kupcima prije i nakon prodaje e-poštom, telefonom, čavrljanjem ili drugim komunikacijskim sredstvima, kako zatraži društvo LuxOpCo, a u cilju zadovoljavanja zahtjeva kupaca. Usluge potpore uključivale su opću i administrativnu potporu. Naposljetku, lokalna povezana društva u EU-u pomagala su i u traženju operatera drugih lokalnih web-mjesta da svojim klijentima promiču web-mjesta u EU-u (takozvani „suradnički program”).

(115) Lokalna povezana društva u EU-u pružala su usluge društvu LuxOpCo u skladu s „ugovorima o pružanju usluga” koji su bili sklopljeni između svakog povezanog društva i društva LuxOpCo na dan 1. svibnja 2006. (59) Pri pružanju tih usluga za društvo LuxOpCo lokalna povezana društva u EU-u djelovala su u vlastito ime, ali nisu preuzimala rizike ni za prodaju niti za inventar (60). U skladu s ugovorima o pružanju usluga, lokalna povezana društva u EU-u primala su naknadu od društva LuxOpCo na temelju metode uvećanog troška (61), u skladu s ulogom lokalnih povezanih društava u EU-u u odnosu na društvo LuxOpCo (62). U praksi su se troškovi nastali lokalnim povezanim društvima u EU-u pri obavljanju usluga za društvo LuxOpCo naplaćivali od tog društva uvećani za dodatnu maržu od 3 % do 8 %. Lokalna povezana društva u EU-u zabilježila su 2013. sljedeći promet: Amazon.co.uk Ltd: [400 – 500] milijuna GBP; Amazon Logistik GmbH: [100 – 200] milijuna EUR; Amazon.de GmbH: [90 – 100] milijuna EUR; Amazon.fr Logistique SAS: [100 – 200] milijuna EUR; i Amazon.fr SARL: [50 – 60] milijuna EUR.

2.1.2.3 Sporazum o licenciranju

(116) Sporazum o licenciranju društva LuxOpCo s društvom LuxSCS stupio je na snagu 30. travnja 2006. U skladu s tim sporazumom, društvo LuxOpCo neopozivo je steklo isključivo pravo na razvoj, jačanje i iskorištavanje nematerijalne imovine za potrebe upravljanja web-mjestima u EU-u i u bilo koju drugu svrhu na zemljopisnom području neke europske zemlje (63) (64) uz plaćanje tantijema („licencijska naknada”) (65). Svako intelektualno vlasništvo koje je društvo LuxOpCO stvorilo ili dalje razvilo na temelju pristupa nematerijalnoj imovini i kao rezultat tog pristupa (66) dodjeljuje se društvu LuxSCS (67). Društvo LuxOpCo bilo je dužno na vlastitu inicijativu štititi i održavati nematerijalnu imovinu i za to snositi rizik (68). U Sporazumu o licenciranju predviđeno je i da će društvo LuxOpCo pružati korporativne usluge u korist društva LuxSCS bez posebne naknade (69). Društvo LuxOpCo dalje se složilo da će preuzeti sve rizike povezane sa svim djelatnostima koje mora obavljati u skladu sa Sporazumom o licenciranju (70). Ako je društvo LuxOpCo steklo intelektualno vlasništvo koje će se upotrebljavati u istu svrhu kao i nematerijalna imovina trećih osoba, ono je moralo izdati licenciju društvu LuxSCS za iskorištavanje tog intelektualnog vlasništva bez plaćanja tantijema (71).

(117) Društva LuxOpCo, ASE, AMEU i lokalna povezana društva u EU-u upotrebljavali su nematerijalnu imovinu za obavljanje svojih poslovnih djelatnosti (72).

(118) U skladu sa Sporazumom o licenciranju društvo LuxOpCo imalo je pravo podlicencirati nematerijalnu imovinu povezanim društvima (73). Na dan 30. travnja 2006. društvo LuxOpCO sklopilo je „Sporazum o licenciranju intelektualnog vlasništva” s društvima ASE i AMEU u skladu s kojim su tim društvima odobrene neisključive licencije za nematerijalnu imovinu. Oba su se ta sporazuma u velikoj mjeri temeljila na Sporazumu o licenciranju između društava LuxOpCO i LuxSCS. U skladu s tim sporazumima, tantijeme koje društva ASE i AMEU plaćaju društvu LuxOpCO utvrđene su na isti način kao tantijeme koje društvo LuxOpCO plaća društvu LuxSCS u skladu sa Sporazumom o licenciranju.

(119) U skladu sa ugovorima o pružanju usluga lokalna povezana društva u EU-u imala su pravo iskorištavati predmetnu nematerijalnu imovinu i svu ostalu nematerijalnu imovinu i žigove koji su u vlasništvu društva LuxOpCo ili ih ono drži, u mjeri koja je nužna za pružanje njihovih usluga društvu LuxOpCo. Sav goodwill od takvog iskorištavanja išao je isključivo u korist društva LuxOpCo (74). Sva prava intelektualnog vlasništva i njihova izvedena djela koje su razvila ili stekla lokalna povezana društva EU-a tijekom pružanja tih usluga ostaju u vlasništvu društva LuxOpCo (75).

(120) Sporazum o licenciranju bio je na snazi do kraja vijeka trajanja sve licencirane nematerijalne imovine (76) i mogao se raskinuti samo u slučaju promjene kontrole ili znatnog terećenja (77) ili ako jedna od stranaka ne ispravi svoje nedostatke u radu u skladu s tim sporazumom (78). U skladu s time, društvo LuxSCS nije moglo jednostrano raskinuti Sporazum o licenciranju. Sporazum o licenciranju izmijenjen je u siječnju 2010. i primjenjuje se od 1. siječnja 2009. (79) Ta se izmjena odnosila ne definiciju „operativne dobiti u EU-u” koja se upotrebljavala za potrebe izračuna licencijske naknade (80).

2.2 SPORNA MJERA

2.2.1 SPORNO POREZNO RJEŠENJE

(121) Sporno porezno rješenje jest dopis od jedne rečenice od 6. studenoga 2003. koji je luksemburška porezna uprava izdala društvu Amazon.com, Inc. u kojem je navedeno sljedeće: „Nakon što sam proučio sadržaj dopisa od 31. listopada 2003. [sic] koji mi je uputio [Savjetnik 1.] i vašeg dopisa od 23. listopada 2003. [sic] i uzimajući u obzir vaše stajalište o poreznom tretmanu u Luksemburgu u okviru vaših budućih djelatnosti, sa zadovoljstvom vas obavješćujem da mogu odobriti sadržaj dvaju dopisa.”

(122) Nakon kašnjenja u provedbi restrukturiranja njegova poslovanja u Europi, društvo Amazon tražilo je dopisom od 5. prosinca 2004. potvrdu od luksemburške porezne uprave da će sporno porezno rješenje i dalje vrijediti. Luksemburška porezna uprava to je potvrdila dopisom od 23. prosinca 2004. (81) Sporno porezno rješenje, koje je izvorno doneseno na pet godina, produljeno je 2010. i primjenjivalo se do lipnja 2014. (82)

2.2.2 DOPIS OD 31. LISTOPADA 2003.

(123) U svojem dopisu od 31. listopada 2003. upućenom luksemburškoj poreznoj upravi („dopis društva Amazon od 31. listopada 2003.”) društvo Amazon tražilo je potvrdu o poreznom tretmanu društva LuxSCS, njegovih partnera sa sjedištem u SAD-u i dividendi koje društvo LuxOpCO prima u okviru te strukture. U tom se dopisu objašnjava da se smatra da društvo LuxSCS, kao Société en Commandite Simple, nije odvojeni porezni obveznik od njegovih partnera i stoga ne podliježe plaćanju poreza na dobit ili neto poreza na bogatstvo u Luksemburgu.

(124) Neovisno o poreznoj transparentnosti društva LuxSCS, to društvo ili njegovi partneri sa sjedištem u SAD-u još uvijek su mogli podlijegati oporezivanju u Luksemburgu ako se smatralo da se njihove djelatnosti obavljaju preko stalnog poslovnog nastana u Luksemburgu. U dopisu se stoga dodatno objašnjava da se ne može smatrati da društvo LuxSCS i njegovi partneri imaju fizičku nazočnost u Luksemburgu (urede, zaposlenike i slično) pa da se stoga, budući da društvo LuxSCS nema stalno mjesto poslovanja, ne može smatrati da je odvojena pravna osoba od njegovih partnera i da obavlja poslovne aktivnosti u Luksemburgu (83). Nije se moglo smatrati ni da njegovi partneri imaju stalni poslovni nastan u Luksemburgu.

2.2.3 DOPIS OD 23. LISTOPADA 2003.

(125) Društvo Amazon je u svojem dopisu luksemburškoj poreznoj upravi od 23. listopada 2003. („dopis društva Amazon od 23. listopada 2003.”) zatražilo donošenje poreznog rješenja kojim se potvrđuje tretman društva LuxOpCo za potrebe luksemburškog poreza na dobit (84). U tom dopisu objašnjava se predviđena poslovna struktura društva Amazon u Europi i traži se potvrda da sustav transfernih cijena za ovdje opisan Sporazum o licenciranju omogućuje stvaranje „odgovarajuće i prihvatljive dobiti” za društvo LuxOpCO „u pogledu politike transfernih cijena i članka 56. i članka 164. stavka 3. LILT-a”.

(126) U tom se dopisu spominje priložena „gospodarska analiza” u kojoj su utvrđene „zadaće i rizici koje je očekivalo društvo LuxOpCO te priroda i opseg nematerijalne imovine za koju se očekuje da će biti predmetom licencije za nematerijalnu imovinu” između društva LuxSCS i LuxOpCo. Na temelju te analize predložen je sporazum o transfernim cijenama u skladu s kojim je utvrđen iznos godišnjih tantijema (koje se u dopisu nazivaju „licencijska naknada”) koji će društvo LuxOpCo morati platiti društvu LuxSCS za iskorištavanje nematerijalne imovine.

(127) U skladu s tim rješenjem, godišnji iznos tantijema bio bi jednak postotku svih prihoda („iznos tantijema”) koje je društvo LuxOpCo zaradilo u vezi s radom web-mjesta u EU-u. Kako je dalje navedeno u dopisu, licencijska naknada i iznos tantijema izračunavali bi se uporabom sljedeće metode (85): „1. izračunati i dodijeliti društvu LuxOpCo „povrat društva LuxOpCO” koji je jednak nižem iznosu od (a) [4 – 6] % ukupnih operativnih rashoda društva LuxOpCo u EU-u za tu godinu i (b) ukupne operativne dobiti u EU-u koja se u toj godini može pripisati europskim web-mjestima; 2. licencijska naknada jednaka je operativnoj dobiti u EU-u umanjenoj za povrat društva LuxOpCo, pod uvjetom da licencijska naknada nije manja od nule; 3. iznos tantijema za predmetnu godinu jednak je licencijskoj naknadi podijeljenoj s ukupnim prihodom u EU-u za tu godinu; 4. neovisno o navedenom, iznos povrata društva LuxOpCO za bilo koju godinu nije niži od 0,45 % prihoda u EU-u i nije veći od 0,55 % prihoda u EU-u; 5. (a) ako je povrat društva LuxOpCo utvrđen pod 1. korakom niži od 0,45 % prihoda u EU-u, taj se povrat prilagođava na iznos koji je jednak nižem od sljedeća dva iznosa: i. 0,45 % prihoda ili operativne dobiti u EU-u ili ii. operativne dobiti u EU; 6. (b) ako je povrat društva LuxOpCo utvrđen pod 1. korakom veći od 0,55 % prihoda u EU-u, taj se povrat prilagođava na iznos koji je jednak nižem iznosu od sljedeća dva iznosa i. 0,55 % prihoda u EU-u ili ii. operativne dobiti u EU.”

(128) Za potrebe izračuna iznosa tantijema primjenjuju se sljedeće definicije (86): „EU COGS” znači troškovi prodane robe izračunani uporabom GAAP-a (opće prihvaćena računovodstvena načela) SAD-a, koji se mogu pripisati upravljanju društva LuxOpCo europskim web-mjestima. „Operativni rashodi u EU-u” znači ukupni troškovi društva LuxOpCO, uključujući troškove unutar društva, ali isključujući sljedeće: EU COGS, licencijsku naknadu, prihode i gubitke od tečajnih razlika i troškove kamata izračunane u okviru GPPA-a SAD-a. „Prihodi u EU-u” znači ukupni neto prihod od prodaje koji je zaradilo društvo LuxOpCo preko web-mjesta u EU-u koji je jednak zbroju (a) ukupnih prodajnih cijena proizvoda koje prodaje društvo LuxOpCo koje su navedene na računima koji su izdani kupcima, uključujući prihod od umatanja darova i otpreme, umanjen za: poreze na dodanu vrijednost, povrate i ostale dodatke i (b) ukupnog prihoda od pružanja usluga koji je zaradilo društvo LuxOpCO u vezi s prodajom proizvoda ili usluga nepovezanih stranaka preko web-mjesta u EU-u, umanjen za poreze na dodanu vrijednost. „Operativna dobit u EU-u” znači prihod u EU-u umanjen za: EU COGS i operativne rashode u EU-u.

2.2.4 IZVJEŠĆE O TRANSFERNIM CIJENAMA

(129) Kao odgovor na odluku o pokretanju postupka Luksemburg je podnio Izvješće o transfernim cijenama (87). Luksemburg tvrdi da je Izvješće o transfernim cijenama „gospodarska analiza” na koju se upućuje u dopisu društva Amazon od 23. listopada 2003. Izvješće o transfernim cijenama sastavljeno je upućivanjem na Smjernice o transfernim cijenama za multinacionalna poduzeća i porezne uprave koje je izradila Organizacija za ekonomsku suradnju i razvoj („Smjernice OECD-a o transfernim cijenama”). (88)

2.2.4.1 Funkcionalna analiza

(130) U odjeljku 3. Izvješća o transfernim cijenama nalazi se funkcionalna analiza društava LuxSCS i LuxOpCo.

(131) U skladu s tom funkcionalnom analizom glavne djelatnosti društva LuxSCS bit će ograničene na djelatnosti holding društva za nematerijalnu imovinu i sudionika u tekućem razvoju nematerijalne imovine preko CSA-a (89). Nadalje, društvo LuxSCS licencirat će nematerijalnu imovinu društvu LuxOpCo podložno Sporazumu o licenciranju i zaprimat će tantijeme u skladu s tim sporazumom.

(132) Kada je riječ o društvu LuxOpCO, u Izvješću o transfernim cijenama objašnjava se da „društvo LuxOpCo upravljat će s pomoću svojih stalno zaposlenih radnika na rukovoditeljskim mjestima strateškim odlučivanjem povezanim s maloprodajnim djelatnostima i djelatnostima pružanja usluga web-mjesta u EU-u te ključnim fizičkim komponentama maloprodajnih djelatnosti” (90). Prema dopisu društva Amazon od 23. listopada 2003., očekivalo se da će društvo LuxOpCo imati „ukupno barem od 25 do 30 zaposlenika s punim radnim vremenom, uključujući određeni broj ključnih paneuropskih rukovoditelja koji su odgovorni za donošenje strateških odluka povezanih s web-mjestima u EU-u” (91), a preostali zaposlenici s punim radnim vremenom (otprilike 20) radit će u područjima kao što su marketing, tehnologija i računovodstvo.

(133) U Izvješću o transfernim cijenama dalje se objašnjava da „očekuje se da će nakon restrukturiranja glavne djelatnosti društva LuxOpCo biti usmjerene na iskorištavanje softverske platforme društva Amazon u cilju trajnog razvoja i poboljšanja poslovnog modela utemeljenog na softveru na kojem se temelje djelatnosti maloprodaje i pružanja usluga koje se nude na web-mjestima u EU-u. […] (*2) U okviru tih napora uprava društva LuxOpCo nastojat će utvrditi prilike za poboljšanje i jačanje djelatnosti maloprodaje i pružanja usluga uporabom novih i nadograđenih značajki platformi i razvijenih funkcionalnosti. Društvo LuxOpCo nastojat će kao trgovac u maloprodaji i pružatelj usluga osigurati da kupci imaju najbolje moguće iskustvo u svim područjima, uključujući izvršenje narudžbi, plaćanje, obrada, odluke o nabavi robe i praćenje uspješnosti u radu trećih prodavatelja […].” (92)

(134) Od društva LuxOpCo očekivalo se da kao trgovac u maloprodaji donosi odluke o nabavi robe i cijenama te da upravlja svim aspektima postupka izvršenja narudžbi (93). U okviru djelatnosti pružanja usluga društvo LuxOpCo bilo bi „odgovorno za donošenje strateških odluka povezanih s odabirom trećih trgovaca i kategorija proizvoda i za marketing i pregovore s trećim trgovcima” (94). Društvo LuxOpCO trebalo je za potrebe upravljanja web-mjestima u EU-u upotrebljavati nematerijalnu imovinu za koju je ishodio licencije od društva LuxSCS. Očekivalo se da će društvo LuxOpCo imati zakonsko vlasništvo nad svim inventarom (95). Društvo LuxOpCo preuzelo bi sve rizike povezane s držanjem inventara i prodavanjem proizvoda preko web-mjesta u EU-u (96). Prema dopisu društva Amazon od 23. listopada 2003.,. društvo LuxOpCo trebalo je biti vlasnik poslužitelja za obradu transakcija u Luksemburgu i upotrebljavati ih za obradu transakcija između kupaca i prodavatelja i za odobravanje plaćanja, uključujući plaćanja trgovcima koji su treće osobe (97).

(135) Društvo LuxOpCo trebalo je sklopiti ugovor s društvom ASE koje bi djelovalo kao pružatelj usluge uz proviziju u vlastito ime, ali u korist društva LuxOpCO, u vezi s Amazonovim programima za prodavatelje koji su treće osobe u Europi. Usluge društva ASE sastojale bi se poglavito od određenih usluga obrade narudžbi povezanih s djelatnošću pružanja usluga.

(136) Lokalne povezana društva u EU-u koja se nalaze u Njemačkoj, Francuskoj i UK-u trebala su pružati različite usluge u pogledu web-mjesta u EU-u, uključujući određene usluge upućivanja kupaca i potpore, marketinga i izvršenja narudžbi (98).

(137) Prema Amazonovim predviđanjima u upravljanju koja su podnesena za potrebe Izvješća o transfernim cijenama, očekivalo se da će društvo LuxOpCo povećati svoj prihod tijekom svog rada s otprilike 3,2 milijarde EUR tijekom 2005. na približno 8,3 milijarde EUR 2010. te da će mu nastati sljedeći troškovi: predviđalo se da će trošak robe kao postotak prihoda iznositi približno 77,5 %, što bi dovelo do bruto dodatka od otprilike 22,5 %. Nakon restrukturiranja iz 2006. društvo LuxOpCo trebalo je preuzeti tekuće troškove povezane s upravljanjem Amazonovom platformom u Europi i s njezinim radom, uključujući troškove obrade plaćanja i naplaćivanja, troškove nastale zbog neplaćenih dugovanja, određene troškove potpore sustava te troškove plaća zaposlenika u području uprave i tehnologije i drugih zaposlenika koji podupiru rad Amazonove platforme u regiji (99). Pretpostavke na kojima su se temeljila predviđanja povezana s upravljanjem nisu ni navedena ni preispitana u Izvješću o transfernim cijenama (100).

2.2.4.2 Odabir najprikladnije metode određivanja transfernih cijena

(138) U odjeljku 5. Izvješća o transfernim cijenama riječ je o odabiru najprikladnije metode za određivanje transfernih cijena za potrebe utvrđivanja iznosa tantijema po tržišnim uvjetima.

(139) U Izvješću o transfernim cijenama predlažu se alternativni mehanizmi za utvrđivanje transfernih cijena za potrebe utvrđivanja naknade društvu LuxOpCo i razine tantijema po tržišnim uvjetima koje će društvo LuxOpCo plaćati društvu LuxSCS u skladu sa Sporazumom o licenciranju: jedan utemeljen na metodi usporedive cijene na slobodnom tržištu („CUP”) i drugi utemeljen na metodi podjele rezidualne dobiti (101).

2.2.4.3 Procjena transfernih cijena na temelju metode usporedive cijene na slobodnom tržištu

(140) U odjeljku 6.1. Izvješća o transfernim cijenama izračunava se raspon tantijema po tržišnim uvjetima na temelju metode usporedive cijene na slobodnom tržištu.

(141) Prvo su se tražile usporedive transakcije u Amazonovoj internoj bazi podataka sporazuma o licenciranju i angažirana je vanjska agencija za traženje sporazuma o licenciranju koji uključuju nematerijalnu imovinu koja je slična imovini društva Amazon. Transakcije pronađene tim pretraživanjem nisu se smatrale dostatno usporedivima i stoga su odbačene za potrebe analize usporedive cijene na slobodnom tržištu.

(142) Nadalje, u Izvješću o transfernim cijenama utvrđeni su kao relevantni sljedeći sporazumi koje je Amazon sklopio od 2000. s trećim trgovcima i u skladu s kojima je on tim trgovcima stavio na raspolaganje svoju tehnološku platformu: Sporazum o strateškom savezu među društvima Rocket.zeta, Inc., Amazon.com, Inc., target.direct LLC i Target Corporation („Sporazum s društvom Target”) (102), Sporazum o strateškom savezu među društvima Rock-Bound, Inc. i ToysRUs.com LLC („Sporazum s društvom ToysRUs”), Sporazum o ponudi proizvoda između društava Amazon.com Payments, Inc i Circuit City Stores, Inc. („Sporazum s društvom Circuit City”), Sporazum o smještaju na poslužitelju repliciranog web-mjesta između društava between Frontier.zeta, Inc. i Borders Online LLC („Sporazum s društvom Borders”), i Sporazum o smještaju na poslužitelju repliciranog web-mjesta između društava Amazon.com International Sales, Inc. i Waterstone's Bookseller Ltd. („Sporazum s društvom Waterstones”). Amazon te sporazume naziva „sporazumi o M.comu”. Nakon preispitivanja tih sporazuma u Izvješću o transfernim cijenama zaključeno je da se Sporazumom s društvom [A] osigurava usporediv sustav u mjeri u kojoj preostali ugovori „ne uključuju pružanje platforme tehnologije e-trgovine” (103).

(143) U skladu sa Sporazumom s društvom [A], Amazon se suglasio izraditi, razviti, smjestiti na poslužitelju i održavati novo web-mjesto i trgovinu društva [A] na Amazonovim web-mjestima, koji su trebali zamijeniti postojeće web-mjesto za e-trgovinu društva [A]. Funkcionalnosti koje treba uključiti u web-mjesto društva [A] bile bi u biti jednake onima koje su ugrađene u sva Amazonova web-mjesta. Društvo [A] trebalo je zauzvrat društvu Amazon platiti naknadu koja se, među ostalim, sastoji od pristojbi za uspostavu (104), osnovnih pristojbi (105) i provizija od prodaje (106).

(144) Kako bi se ta naknada mogla usporediti s licencijskom naknadom (koja se u Izvješću o transfernim cijenama naziva „iznos tantijema”), pristojbe za uspostavu amortizirane su i raspodijeljene na svako od četiri razdoblja iz sporazuma i, zajedno s godišnjom osnovnom pristojbom, pretvorene su u postotak prodaje (od 3,4 % do 7,2 %). Budući da je provizija uključena u sporazum s društvom [A] iznosila od 4 % do 5 % prodaje, prvi zaključak u Izvješću o transfernim cijenama bio je da je implicirani iznos tantijema u sporazumu s društvom [A] iznosio od 8,4 % do 11,7 % prodaje. Međutim, društvo [A] obvezalo se i da će društvu Amazon platiti određene naknade kao nadoknadu za prekomjerni kapacitet narudžbi i prekomjernu razinu inventara. Te naknade, koje se spominju u sporazumu, pretvorene su i u postotak prodaje, koji je iznosio od 1,2 % do 0,7 %. Stoga je izvorno izračunan raspon iznosa tantijema po tržišnim uvjetima iznosio od 9,6 % i 12,6 % prodaje.

(145) Naposljetku, budući da sporazumom s društvom [A] tom društvu nije osiguran pristup podacima o Amazonovim kupcima, Izvješće o transfernim cijenama uključivalo je prilagodbu kako bi se CUP uskladio s činjenicom da je društvo LuxSCS odobrilo društvu LuxOpCO pristup Amazonovim podacima o kupcima. U skladu s time, na temelju informacija dostupnih u sporazumu s društvom [B] predložena je prilagodba na više od 1 % što je dovelo do tržišnog raspona za iznos tantijema od 10,6 % od 13,6 % prodaje društva LuxOpCo.

2.2.4.4 Procjena transfernih cijena na temelju metode podjele rezidualne dobiti

(146) U odjeljku 6.2. Izvješća o transfernim cijenama izračunava se raspon licencijske naknade po tržišnim uvjetima (koja se u Izvješću o transfernim cijenama naziva „iznos tantijema”) na temelju metode podjele rezidualne dobiti. U Izvješću o transfernim cijenama primjenom te metode procjenjuje se povrat povezan s „rutinskim zadaćama društva LuxOpCO u njegovoj ulozi europskog operativnog društva” (107) na temelju dodataka za troškove koji će nastati društvu LuxOpCo (108).

(147) U cilju utvrđivanja raspona tog dodatka po tržišnim uvjetima u Izvješću o transfernim cijenama provedeno je istraživanje kako bi se utvrdila usporediva trgovačka društva koja se bave upravljanjem djelatnosti temeljene na softveru. Pretraživanjem usporedivih trgovačkih društava u bazi podataka Amadeus (109) uporabom kriterija za odabir povezanih sa zemljopisnom regijom (110), pretraživanjem ključnih riječi u opisima djelatnosti (111) i pretraživanjem prema klasifikaciji industrije u kombinaciji s ručnim pregledavanjem utvrđeno je sedam trgovačkih društava koja se mogu usporediti s društvom Amazon (112).

(148) Na temelju toga u Izvješću o transfernim cijenama „neto trošak uvećan za maržu” definira se kao pokazatelj razine dobiti za ispitivanje naknade po tržišnim uvjetima koja se može pripisati očekivanim zadaćama društva LuxOpCO, koji je definiran kao operativni prihod podijeljen sa zbrojem troškova proizvoda i operativnih troškova (113). Na temelju podataka o sedam usporedivih vrijednosti, prikazan je sljedeći prosječni trogodišnji međučetvrtinski raspon (1999. – 2001.): niži kvartil iznosio je 2,3 %, srednji 4,2 %, a gornji kvartil 6,7 %. U tablici s rezultatima navedeno je da se brojke odnose na postotke neto prodaje (114).

(149) Kao rezultat toga odabrana je marža od [4 – 6] % koja je primijenjena na operativne troškove društva LuxOpCo radi utvrđivanja „relevantnog uobičajenog povrata koji se može pripisati zadaćama društva LuxOpCo” (115). Taj povrat naknadno je odbijen od operativne dobiti društva LuxOpCo. U Izvješću o transfernim cijenama smatralo se da se konačna razlika između tog povrata i zabilježene dobiti društva LuxOpCo, rezidualne dobiti, može u cijelosti pripisati uporabi nematerijalne imovine za koju je ishođena licencija od društva LuxSCS.

(150) Naposljetku, u Izvješću o transfernim cijenama svaka predviđena godišnja rezidualna dobiti podijeljena je s predviđenom neto prodajom društva LuxOpCO kako bi se dobila naznaka iznosa tantijema. Na temelju toga u Izvješću o transfernim cijenama donesen je zaključak da bi „iznos tantijema u rasponu od 10,1 do 12,2 posto neto prihoda koje bi društvo LuxSCS naplatilo društvu LuxOpCo bio u skladu sa standardom tržišnih uvjeta u skladu sa Smjernicama OECD-a.” (116)

(151) Izračuni iz Izvješća o transfernim cijenama sažeti su i prikazani u tablici 1. (117) Komisija je dodala stupce 1. i 2. kako bi objasnila te izračune: Tablica 1. Izračun u Izvješću o transfernim cijenama, vidjeti str. 32. Izvješća o transfernim cijenama (Komisija je dodala stupce 1. i 2.) (u milijunima EUR) 1 2 3 4 5 6 7 8 9 2005 2006 2007 2008 2009 2010 a Prihod 3 154,2 4 299,9 5 073,9 5 987,1 7 064,7 8 336,3 b COGS 2 446,9 3 332,7 3 932,6 4 640,5 5 475,8 6 461,4 c Bruto dobit a – b 707,3 967,2 1 141,3 1 346,6 1 588,9 1 874,9 d Operativni troškovi 89,9 106,0 121,7 143,7 171,2 204,2 e Unutar trgovačkog društva (co.uk, .de, .fr) 279,4 338,4 395,6 456,2 524,1 602,7 f Trošak Povjerenika u LUX 2,8 3,4 4,1 4,9 5,9 7,0 g Operativni troškovi (uključujući unutar društva) d + e + f 372,1 447,8 521,4 604,8 701,2 813,9 h Procijenjena operativna neto dobit (gubitak) prije rutinskog povrata c – g 335,2 519,4 619,9 741,8 887,7 1 061,0 i Rutinski povratak LuxASE 0,14 0,17 0,20 0,24 0,29 0,35 j Rutinski povratak LuxOpCo [4 – 6] % × g 16,8 20,2 23,5 27,2 31,6 36,6 k Procijenjena rezidualna dobit plativa društvu LuxSCS h – i – j 318,3 499,1 596,2 714,3 855,8 1 024,0 l Primjenjiva stopa tantijema (kao % prihoda) k/a 10,1 % 11,6 % 11,8 % 11,9 % 12,1 % 12,3 %

2.2.4.5 Usklađivanje dva mehanizma određivanja transfernih cijena

(152) U Izvješću o transfernim cijenama sažete su analize određivanja transfernih cijena Sporazuma o licenciranju uporabom metode usporedive cijene na slobodnom tržištu i smatralo se da rezultati konvergiraju te je navedeno da raspon iznosa tantijema po tržišnim uvjetima koje društvo LuxOpCo plaća društvu LuxSCS u skladu s tim sporazumom iznosi od 10,1 % do 12,3 % prodaje društva LuxOpCo.

(153) Zaključak je Izvješća o transfernim cijenama da „iako je razumno zaključiti da bi iznos unutar raspona iznosa tantijema dobivenog objema metodama bio u skladu s načelom tržišnih uvjeta, mogle bi postojati manje razlike u točnoj budućoj nematerijalnoj imovini prenesenoj u skladu sa sporazumom s društvom [A] kojima bi se mogle objasniti male razlike u rezultatima između dviju metoda. […] razumno je zaključiti […] da postoji manja vjerojatnost da će se analizom podjele rezidualne dobiti stvoriti pristrane procjene i stoga se ona može smatrati pouzdanijom mjerom iznosa tantijema po tržišnim uvjetima.” (118)

2.2.5 POSLJEDICE SPORNOG POREZNOG RJEŠENJA

(154) Luksemburška porezna uprava spornim je poreznim rješenjem potvrdila sadržaj dopisa društva Amazon od 23. i 31. listopada 2003. Posebno je prihvatila tvrdnju da je mehanizam transfernih cijena za potrebe utvrđivanja godišnjeg iznosa tantijema koje će društvo LuxOpCo plaćati društvu LuxSCS u skladu sa Sporazumom o licenciranju, na temelju kojeg se potom utvrđuje godišnji oporezivi prihod društva LuxOpCO, u skladu s tržišnim uvjetima. Taj mehanizam sažeto je prikazan u Grafikonu 2.: Grafikon 2. Struktura europskih subjekata društva Amazon u razdoblju 2006. – 2014., uključujući aranžman za plaćanje tantijema Prodaja u EU-u za koju su izdani računi i koja je evidentirana u Luksemburgu Zabilježenu dobit precoračuije dobit dogovorenu u spornom rješenju društvo LuxOpCo plaća društvu LuxSCS u obliku tantijema LUKSEMBURG Oporeziva dobit društva LuxOpCo dogovorena u spornom rješenju 0,45 % na prodaju [4-6] % na OpEx 0,55 % na prodaju Amazon.com, Inc. SAD LuxSCS Tantijema Amazon EU Sàrl LuxOpCo Podružnice u Eu-u Amazon.co.uk Amazon.fr Amazon.de

(155) Društvo LuxOpCo oslanjalo se u predmetnom razdoblju na sporno porezno rješenje kako bi moglo utvrditi svoju godišnju osnovicu poreza na dobit u Luksemburgu za potrebe podnošenja svojih godišnjih poreznih prijava. Na sporno porezno rješenje oslanjalo se i društvo LuxSCS i njegovi partneri sa sjedištem u SAD-u jer ono potvrđuje da ono i njegovi partneri u Luksemburgu ne podliježu plaćanju poreza na dobit, općinskog poreza na poduzeća ili, u slučaju potonji, poreza na partnerski interes u društvu LuxSCS (119).

(156) U tablici 2. prikazane su posljedice spornog poreznog rješenja za izračun oporezive osnove društva LuxOpCo u Luksemburgu i iznosa tantijema (licencijska naknada) koji se plaćaju društvu LuxSCS od 2006. Komisija podsjeća da društvo LuxOpCo djeluje kao matični subjekt u fiskalno ujedinjenom subjektu s društvima ASE i AMEU i da se u skladu s time za potrebe oporezivanja u Luksemburgu ta trgovačka društva također smatraju jednim poreznim obveznikom. U skladu s time, tablica 2. sastavljena je na konsolidiranoj osnovi i u sljedećim dijelovima ove Odluke ne razlikuje se između društava LuxOpCO, ASE i AMEU. Tablica 2. Izračun oporezive osnove društva LuxOpCO i iznosa tantijema za razdoblje 2006. – 2013. (u milijunima EUR) Fiskalna jedinstvena grupa u Luksemburgu 2006 2007 2008 2009 2010 2011 2012 2013 Ukupni prihodi 1 979,4 3 545,7 4 298,6 5 605,4 7 628,8 10 086,3 13 312,1 [15 000 – 15 500 ] Neto COGS 1 610,8 2 828,3 3 406,1 4 421,6 6 084,4 8 078,0 10 486,6 [11 500 – 12 000 ] Ukupni operativni troškovi 262,5 476,8 530,0 637,6 918,3 1 461,7 2 252,9 [3 000 – 3 500 ] Od toga Troškovi primjenjivi na maržu 262,5 439,9 493,6 597,0 801,9 1 313,1 2 041,7 [2 500 – 3 000 ] Od toga LuxOpCo - OpEx 78,6 162,6 203,6 258,4 317,7 483,1 662,7 [800 – 900] LuxOpCo - Unutar društva 183,8 277,3 290,0 338,6 484,1 830,1 1 379,0 [1 500 – 2 000 ] Troškovi isključeni iz marže (Mngt i RSU) 0,0 36,9 36,4 40,6 116,4 148,5 211,2 [200 – 300] Dobivena operativna dobit 106,1 240,5 362,6 546,2 626,1 546,6 572,7 [600 – 700] Procijenjeni ukupni povrat fiskalnoj jedinstvenoj grupi u Luksemburgu po stopi od [4-6] % prilagođenog OpEx-a 11,8 19,8 22,2 26,9 36,1 59,1 91,9 [100 – 200] Analiza gornje/donje granice Gornja granica dobiti (0,55 % prihoda) 10,9 19,5 23,6 30,8 42,0 55,5 73,2 [80 – 90] Donja granica dobiti (0,45 % prihoda) 8,9 16,0 19,3 25,2 34,3 45,4 59,9 [60 – 70] Konsolidirana dobit u Luksemburgu - prema gornjoj/donjoj granici i povratu 10,9 19,5 22,2 26,9 36,1 55,5 73,2 [80 – 90] Plaćanja tantijema (Fiskalna jedinstvena grupa u Luksemburgu društvu LuxSCS) 95,2 221,0 340,4 519,3 590,0 491,1 499,4 [500 – 600]

(157) U skladu s izračunom licencijske naknade koja se plaća društvu LuxSCS (120), troškovna osnovica koja se upotrebljavala za utvrđivanje porezne osnovice društva LuxOpCo za potrebe oporezivanja u Luksemburgu uključuje njegove operativne troškove i troškove lokalnih povezanih društava u EU-u koje ono naknadno nadoknađuje (kako je navedeno u tablici 2. kao „LuxOpCo - Unutar društva”). Troškovi prodanih proizvoda i određeni drugi troškovi, koji se u tablici 2. nazivaju „rashodima isključenima iz dodatka (Mngt i RSU)”, isključeni su iz izračuna oporezive dobiti društva LuxOpCo. Potonja kategorija rashoda obuhvaća sljedeće troškove: i. od 2008. naknade koje povezani subjekti društva Amazon.com u SAD-u plaćaju za usluge potpore (121) koje nisu predviđene u trenutku donošenja spornog poreznog rješenja; ii. na početku 2010. društvo Amazon.com, Inc. naplatilo je društvu LuxOpCo izdavanje dionica dodijeljenih kao naknadu za udjele njegovim zaposlenicima i zaposlenicima njegovih određenih izravni i neizravnih europskih ovisnih društava (122). Amazon tvrdi da tim naknadama nisu promijenjene funkcije i rizici društva LuxOpCo.

(158) Primjenom dodatka od [4 – 6] % na zbroj operativnih troškova društva LuxOpCo i troškova između društava dobiva se procijenjeni ukupni povrat fiskalno ujedinjenoj grupi Lux. Rezultat se potom provjerava u odnosu na kriterije najvišeg i najnižeg iznosa (0,55 % i 0,45 % prihoda). U slučajevima kada je procijenjeni ukupni povrat bio veći od 0,55 % prihoda (kao što je bio slučaj 2006., 2007., 2011., 2012. i 2013.), primjena gornje granice bila je odlučujuća za procjenu oporezivog prihoda društva LuxOpCo u Luksemburgu, koji se u tablici 2. naziva „Konsolidirana dobit u Luksemburgu – prema najvišem/najnižem iznosu i povratu”.

(159) Naposljetku, konsolidirana dobit u Luksemburgu (koja se u zahtjevu za rješenje naziva povrat društva LuxOpCo) oduzima se od operativne dobiti (koja se u zahtjevu za rješenje naziva „operativna dobit u EU-u”) kako bi se utvrdio iznos licencijske naknade društvu LuxSCS.

2.3 DODATNE INFORMACIJE DOSTAVLJENE TIJEKOM SLUŽBENOG ISTRAŽNOG POSTUPKA

(160) Tijekom istrage društvo Amazon dostavilo je informacije o europskom maloprodajnom internetskom tržištu, o svojem poslovnom modelu općenito te posebno o svojim djelatnostima u Europi, o sporazumima o licenciranju prava intelektualnog vlasništva koje je sklopilo s nepovezanim subjektima i o svojoj novoj korporativnoj i poreznoj strukturi u Luksemburgu od lipnja 2014. Tim se informacijama dopunjuju informacije koje su već navedene u odjeljcima 2.1. i 2.2.

2.3.1 INFORMACIJE O EUROPSKOM MALOPRODAJNOM INTERNETSKOM TRŽIŠTU

(161) Europsko maloprodajno internetsko tržište bilo je predmet izvješća koje je društvo Amazon naručilo od konzultantskog društva [Savjetnik 3.] i koje sadržava analizu gospodarskih trendova u sektoru e-trgovine u Europi („Izvješće [Savjetnika 3.]”) (123). U Izvješću [Savjetnika 3.] „internetska maloprodaja” opisuje se kao internetska prodaja fizičkih proizvoda koju obavljaju internetski trgovci na malo, odnosno subjekti koji kupuju proizvode, drže ih u svojem inventaru te ih prodaju na internetu (124).

(162) Prema tome izvješću aktivnosti internetskih trgovaca na malo sličnije su aktivnostima fizičkih trgovaca na malo nego aktivnostima pružatelja digitalnih usluga (125). Osnovna razlika između fizičkih trgovaca i internetskih trgovaca jest u vrsti distribucijskog kanala (126). U studiji je navedeno i da su internetski trgovci na malo strukturno manje profitabilni od pružatelja digitalnih usluga jer imaju u osnovi varijabilnu troškovnu osnovicu. Troškovna struktura pružatelja digitalnih usluga fiksnija je od troškovne strukture trgovaca na malo, što omogućuje nastanak ekonomija razmjera i veće marže kad trgovačko društvo ostvari ključnu veličinu (127). Ekonomije razmjera imaju ograničeni utjecaj na profitabilnost trgovaca na malo, neovisno o tome je li riječ o fizičkim ili internetskim trgovcima, jer je većina troškova varijabilna. Promjene u troškovima prodanih proizvoda, popustima i logističkim troškovima, koji čine glavni udio ukupnih troškova, snažno su povezani s obujmom poslovanja (128). Taj je čimbenik, zajedno s intenzivnim tržišnim natjecanjem koje obilježava sektor internetske maloprodaje, doveo do negativnih prosječnih razina dobiti prije kamata i poreza na europskom tržištu internetske maloprodaje. U razdoblju od 2006. do 2013. odnos između prosječne razine dobiti prije kamata i poreza i prodaje iznosio je -0,5 %.

(163) Analiza tržišne dinamike u pet najgušće naseljenih država Europe u Izvješću [Savjetnika 3.] (129) pokazuje da se „segment internetske maloprodaje znatno povećao i da je od 2006. do 2013. bio izložen intenzivnom tržišnom natjecanju” (130). Drugim riječima, „zbog intenziteta tržišnog natjecanja internetski trgovci na malo morali su znatno ulagati kako bi održali rast tržišnog udjela i pratili konkurenciju, što je dovelo do znatnog pritiska na marže, ako ne i negativnog rezultata. Internetski trgovci na malo voljni su žrtvovati kratkoročnu profitabilnost u nadi da će im ulaganja dugoročno donijeti dobit.” (131) Zaključak je izvješća da je za uspjeh na konkurentnim europskim maloprodajnim tržištima nužno uzeti u obzir posebne lokalne značajke tih tržišta (132).

2.3.2 INFORMACIJE O POSLOVNOM MODELU DRUŠTVA AMAZON

2.3.2.1 „Tri stupa” maloprodajnog poslovnog modela društva Amazon

(164) Društvo Amazon tvrdi (133) da su ključni pokretači njegove maloprodajne djelatnosti izbor (ponuda proizvoda/robe (134)), cijena i praktičnost (jednostavnost uporabe, brzo i pouzdano izvršenje narudžbe, dostupna služba za korisnike, bogat i pouzdan sadržaj i sigurno transakcijsko okruženje) (135), pri čemu je odabir na prvom mjestu i nakon njega slijede cijena te praktičnost (136). Amazon te ključne pokretače naziva „tri stupa” (137) i oni su tradicionalni maloprodajni ciljevi (138). Društvo Amazon tvrdi da je od ključne važnosti ostvariti navedena tri stupa te da su za to potrebne jedinstvenost i inovativnost u ponudi proizvoda, tehnologiji, poslovnoj liniji, zemljopisu i slično, (139) što većinom ovisi o intervenciji ljudi. Tri stupa moraju se prilagoditi svakom lokalnom tržištu na kojem djeluje društvo Amazon (140).

(165) Izbor: Društvo Amazon tvrdi da je izbor jedan od ključnih pokretača njegova uspjeha. Zaposlenici društva Amazon opisuju ga kao društvo koje kupcima nudi sve što bi mogli željeti kupiti, a to zahtijeva utvrđivanje ukusa kupaca i proizvoda koji se najviše kupuju na određenom tržištu, zapošljavanje odgovarajućih dobavljača i osiguravanje zalihe proizvoda (141). Amazon tvrdi da su izbor i prihod u snažnom međuodnosu (142). On nastoji imati najveći mogući izbor i stalno povećavati broj proizvoda koje nudi (143). Amazon stalno proširuje svoj izbor jer smatra da veći izbor dovodi do većeg zadovoljstva kupaca (144).

(166) Budući da vrsta proizvoda koji se kupuju ovisi o lokalnoj razini te odabir dobavljača ovisi o zemljopisnom položaju (145), izbor je isto lokalno prilagođen zbog različitih ukusa i kulture na lokalnoj razini (146). To je razvidno iz usporedbe najprodavanijih proizvoda na Amazonu koji su u svakoj zemlji različiti (147). Cilj i glavna odgovornost na razini pojedine zemlje jest izgraditi djelatnost koja je usmjerena na fizičku maloprodaju i stvoriti relevantni izbor za kupce (148). Takav relevantni izbor ostvaruje se s pomoću osobnih pregovora (među ljudima) (149).

(167) Društvo Amazon stvara izbor na tri načina: i. kupnjom trgovačkih društava, ii. partnerstvom s dobavljačima i iii. programima trećih osoba, kao što je Marketplace. Na primjer, društvo Amazon započelo je svoju prodaju alata u SAD-u kupnjom postojećeg trgovačkog društva koje je već prodavalo alate kako bi moglo pristupiti postojećim odnosima s dobavljačima i izboru koji je željelo dodati svojoj djelatnosti maloprodaje (150). Za uspostavu partnerstva s dobavljačima potrebno je poznavati tržište i izgraditi povjerenje (151). Nakon uspostave partnerstva s dobavljačem, upravitelji lokalnih trgovaca moraju održavati taj odnos poštujući uvjete dobavljača i poznajući lokalno tržište. Amazonov Marketplace nudi drugim trgovcima na malo mogućnost uporabe Amazonove platforme za njihovu djelatnost e-trgovine, čak i ako su izravni konkurenti društva Amazon. Društvo Amazon uspostavilo je tehničku službu za upravljanje računima („TAM”) koja je kontaktna točka za tehnička pitanja prodavatelja na platformi Marketplace nakon ponude njihovih proizvoda na Amazonovim web-mjestima. Društvo Amazon razvilo je svoju tehnologiju kako bi omogućilo mogućim trgovcima da se sami prijave na Marketplace i do 2010./2012. je samoprijava postala još važnija za poslovanje Amazonova Marketplacea (152).

(168) Cijena: Društvo Amazon tvrdi da je cijena njegov drugi najvažniji pokretač poslovanja. Amazon nastoji cijene zadržati što nižima (153). Iako je društvo Amazon do 2009. uglavnom ručno određivalo cijene (154), one se od tada određuju uz pomoć cjenovnog algoritma.

(169) Praktičnost: Društvo Amazon tvrdi da je treći pokretač njegova poslovanja praktičnost. Praktičnost se odnosi na nekoliko ciljeva kojima se nastoji olakšati i poboljšati iskustvo kupaca, na primjer i. pomaganje kupcima da pronađu ono što traže i pružanje potpunih informacija o proizvodu i ii. što brža i što točnija isporuka kupljenih proizvoda (155).

2.3.2.2 Napori usmjereni na oglašavanje na internetu

(170) Povrh izbora, cijene i praktičnosti, napori društva Amazon usmjereni na oglašavanje na internetu znatno pridonose privlačenju prometa na Amazonova web-mjesta i povećanju maloprodaje (156).

(171) Prije 2003. društvo Amazon surađivalo je s međunarodnim agencijama za oglašavanje. To se promijenilo 2003. kada je ono počelo obavljati vlastito oglašavanje na internetu. Jedan od glavnih alata društva Amazon za oglašavanje na internetu jest njegov „suradnički program” (157), koji je glavna inicijativa za poticanje prometa (158). Amazon je razvio suradnički program kako bi uspostavio marketinška partnerstva s takozvanim „povezanim web-mjestima” na kojima se oglašava Amazon ili njegovi proizvodi u cilju usmjeravanja prometa na Amazonova web-mjesta (159).

(172) Kada je razvijena tehnologija za suradnički program, trebalo ju je integrirati u svaku zemlju s lokalnim povezanim web-mjestima. Stoga se suradnički program mogao provoditi samo na lokalnoj razini (160). Stoga je tim za suradnički program društva Amazon podijeljen u „tim za softver” i „tim za pronalaženje suradnika” (tj. tim za poslovni razvoj). Dok je sjedište tima za softver bilo u Seattleu, timovi za pronalaženje suradnika uspostavljeni su na lokalnoj razini u zemljama u kojima je Amazon imao svoja web-mjesta, (161), odnosno u Njemačkoj, UK-u i Japanu (162).

(173) Za izbor najrelevantnijih lokalnih partnerskih web-mjesta (web-mjesta na kojima se oglašavaju Amazonovi proizvodi) za suradnički program, kojim bi se povećao promet na Amazonova web-mjesta, potrebno je znanje i iskustvo o lokalnom tržištu (163). Stoga lokalni timovi društva Amazon stvaraju mrežu povezanih web-mjesta. To uključuje angažiranje lokalnih web-mjesta (uključujući web-mjesta EU-a), utvrđivanje naknade za suradnju i kontroliranje slučajeva prijevara. Taj postupak počinje s velikim igračima kao što je Google i nastavlja se prema web-mjestima za posebne interese koje posjećuje mali broj posjetitelja. O svim sporazumima pregovara se na lokalnoj razini jer se za optimiranje tražilice moraju uzeti u obzir lokalni uvjeti, čak i u slučaju globalnih web-mjesta kao što je Google (164).

2.3.2.3 Tehnologija

(174) Amazon se opisuje kao tehnološko društvo koje „pristupa maloprodaji kao tehnološkom problemu” (165). Stoga je tehnologija važan dio poslovanja društva Amazon. Tehnologija mu omogućuje da ponudi konkurentne cijene, da određenim kupcima ponudi ciljane proizvode, da obrađuje plaćanja, upravlja inventarom i da kupcima otprema proizvode. Tehnologija je nužna i za podupiranje opsega poslovanja jer se Amazonova poslovna strategija temelji na stalnom širenju (166).

(175) Amazonova tehnologija nije statička već se stalno razvija i unaprjeđuje. Da on svoju tehnologiju stalno ne nadograđuje i održava, ne bi mogao pružati „sveobuhvatno iskustvo internetske maloprodaje na kojem se temelji njegov poslovni uspjeh.” (167) Povrh održavanja i unaprjeđivanja postojeće tehnologije, Amazonovi timovi razvijaju softver kojim se podupiru nove funkcionalnosti koje se dodaju tijekom godina (168). Kako je društvo Amazon istaknulo, to je od ključne važnosti za njegovo poslovanje jer „[…] stalan razvoj softvera i inovacije od ključne su važnosti kako Amazonova tehnologija ne bi postala zastarjela i kako bi se osigurao uspjeh njegova poslovanja” (169) Amazon nastoji osigurati pouzdanost, dostupnost, brzinu i fleksibilnost u svojem radu (170).

(176) Društvo Amazon oslanja se na tehnologiju softvera i hardvera (171). Softverska infrastruktura temelji se na takozvanoj „arhitekturi usmjerenoj na usluge” koja je u osnovi skup funkcija („usluga”) u softveru koje mogu uzajamno komunicirati. Pojedinačne usluge Amazonove arhitekture usmjerene na usluge zajedno osiguravaju različite vrste maloprodajnih funkcionalnosti, u unutarnjim postupcima i prema potrošačima (172). Time se, među ostalim, osigurava lakše održavanje pojedinačnih komponenata softvera i viši stupanj inovativnosti.

(177) Glavni elementi Amazonove tehnologije softvera opisani su u nastavku: (a) softverska platforma: softverski kod koji je društvo Amazon razvilo za upravljanje svojim web-mjestima sastoji se od složenih softverskih alata koji upravljaju različitim značajkama web-mjesta, kao što su pretraživanje i pregledavanje, obrada narudžbi i prilagodba. Softverski alati na kojima se temelji platforma čine integrirani sustav koji se stalno nadograđuje, jača i mijenja. Glavne značajke uključuju brzinu rada, opseg funkcija i fleksibilnost odgovora na potrebe korisnika; (b) izgled web-mjesta: dizajnom se stvara jedinstveni „izgled” web-mjesta; (c) softver za katalog: katalog uključuje sve informacije o proizvodima koje društvo Amazon prodaje na svojim web-mjestima. Amazonov katalog značajan je po opsegu informacija o proizvodima koje može prikupiti pretraživanjem drugih usluga, kao što su dostupnost proizvoda i podaci o cijenama; (d) softver za funkcije pretraživanja i pregledavanja: softverski alati kojima se podupiru funkcije pretraživanja i pregledavanja web-mjesta omogućuju fleksibilnu i logičnu organizaciju i raspoređivanje velike količine informacija sadržanih u katalozima proizvoda. Razvojni inženjeri koji razvijaju funkcije pregledavanja web-mjesta koriste se tim alatima za organizaciju podataka kako bi mogli povećati vjerojatnost da će kupci pronaći ono što traže; (e) softver za logistiku: logistički procesi koriste se softverom koje je društvo Amazon razvilo za upravljanje inventarom, dobavljačkim lancem, logističkom i obnavljanjem zaliha; (f) softver za obradu narudžbi: za obradu narudžbi upotrebljava se softver koji je društvo Amazon razvilo za obavljanje određenih funkcija, posebno za komunikaciju s centrima društva Amazon za izvršavanje narudžbi radi potvrde dostupnosti proizvoda, potvrđivanja otpreme, procjene datuma isporuke i prosljeđivanje zahtjeva za zamatanje darova i ostalih kupčevih želja; (g) softver za službu za korisnike: djelatnici službe za korisnike koriste se softverom koji je razvilo društvo Amazon za praćenje narudžbi kupaca i kako bi mogli potpuno i brzo odgovoriti na upite; (h) softver za funkcije prilagodbe: društvo Amazon razvilo je, i nastavlja razvijati, softverske alate kojima se omogućuje da se u Amazonovim bazama podataka pohranjuje, organizira i pronalazi velika količina podataka o željama i povijesti kupnje pojedinih kupaca. Tom funkcijom korisnicima se omogućuje bolje iskustvo i povećava vjerojatnost ponovne kupnje.

2.3.3 DODATNE INFORMACIJE O DRUŠTVU LUXOPCO

2.3.3.1 Ustrojstvo društva LuxOpCo

(178) U svojim podnescima od 18. prosinca 2015. i 15. siječnja 2016. društvo Amazon predstavilo je pregled ustrojstva društva LuxOpCO na kraju 2013. i opisalo je odjele tog društva.

(179) Ustrojstvo društva LuxOpCo prikazano je na organigramu na grafikonu 3. U zagradama je naveden broj zaposlenika (FTE (173)) koji rade u svakom od timova društva LuxOpCo. Na primjer, tim za lokalizaciju i prevođenje, koji je naknadno premješten u [drugo Amazonovo društvo] i nazvan „Tim za razvoj softvera i prevođenje” imao je na kraju 2013. [60 – 70] zaposlenih FTE-ova. Grafikon 3. Organigram društva LuxOpCo na kraju 2013. […]

(180) Prema luksemburškoj politici zapošljavanja, koja je sadržana u Priručniku o politikama i postupcima EU-a (174), sva radna mjesta s paneuropskom odgovornošću, odnosno za više od dvije europske zemlje, moraju se nalaziti u Luksemburgu, posebno iznad određene razine. U skladu s time, svaki od luksemburških subjekata (LuxOpCo, ASE i AMEU) mora imati direktore zaposlene u Luksemburgu i ne smije imati direktore zaposlene drugdje u Europi ili SAD-u. Zaposlenici u Luksemburgu koji su odgovorni za maloprodaju, operacije, suradnike i središte, kao što su pravo, financije, računovodstvo, porezi, riznica, ljudski potencijali, javni odnosi, moraju biti djelatnici društva LuxOpCo. Društvo ASE zapošljava Potpredsjednika za prodaju u Europi i sve zaposlenike koji rade za djelatnosti Marketplace, Merchants@ i Enterprise Solutions (npr. voditelji tehničkih računa, voditelj odnosa s klijentima za djelatnost Enterprise Solutions). Voditelj odnosa s klijentima za Enterprise Solutions paneuropsko je radno mjesto sa sjedištem u Luksemburgu. Voditelji tehničkih računa s paneuropskim odgovornostima nalaze se u Luksemburgu, a voditelji tehničkih računa zaduženi za trgovce određene zemlje nalaze se u toj zemlji.

(181) Utjecaj prethodno navedene politike razvidan je iz raspodjele radnih mjesta i zaposlenika među Amazonovim europskim subjektima, kako je prikazano na popisu zaposlenika društva Amazon od 1997. (175) Zaposlenike društva Amazon koji obavljaju uloge direktora ili potpredsjednika s paneuropskim odgovornostima zapošljava društvo LuxOpCo […] ili ASE […], a zaposlenike na radnim mjestima niže razine koji su odgovorni samo za jednu zemlju zapošljava lokalno povezano društvo u EU-u.

2.3.3.2 Dodatne informacije o društvu LuxOpCo

(182) Računi dobiti i gubitka i bilance društva LuxOpCo uključeni u financijske izvještaje za godine od 2006. do 2013. prikazani su u tablici 3. Tablica 3. Financijske informacije društva LuxOpCo za razdoblje od 2006. do 2013. (u milijunima EUR) Dobit i gubitak društva LuxOpCo 2006 2007 2008 2009 2010 2011 2012 2013 Promet n.p. n.p. n.p. n.p. n.p. 9 130,1 11 892,9 [13 500 – 14 000 ] COGS n.p. n.p. n.p. n.p. n.p. 7 078,4 9 171,9 [10 000 – 10 500 ] Neto promet 1 930,1 3 426,7 4 031,6 5 191,1 7 042,1 2 051,7 2 721,0 [3 000 – 3 500 ] Troškovi zaposlenika 2,2 5,1 7,5 11,4 14,0 23,4 40,7 [60 – 70] Prilagodbe vrijednosti imovine 4,0 14,9 16,1 15,9 31,8 81,8 254,4 [200 – 300] Ostali prihod od poslovanja 91,3 128,6 211,7 286,6 451,0 724,6 1 183,1 [1 500 – 2 000 ] Od toga Tantijeme zaprimljene od društva ASE 78,6 126,1 196,2 285,6 449,8 694,3 1 072,3 [1 500 – 2 000 ] Tantijeme zaprimljene od društva AMEU 2,5 7,5 0,0 0,0 21,9 95,9 [100 – 200] Ostali operativni (vanjski) troškovi 1 979,5 3 546,8 4 188,5 5 416,5 7 418,2 2 647,3 3 726,2 [4 500 – 5 000 ] Od toga COGS 2 608,4 3 058,4 3 952,6 5 458,1 Tantijeme plaćene društvu LuxSCS 95,2 257,9 341,4 519,3 590,0 491,1 499,4 [500 – 600] Prihodi od kamata i slični prihodi 10,9 22,7 29,7 19,2 23,8 65,4 131,1 [40 – 50] Prihodi od kamata i slični rashodi 30,4 16,5 35,5 38,3 33,1 60,5 80,0 [70-80] (19,5) 6,2 (5,7) (19,1) (9,3) 4,9 51,1 [30 – 40] Porez na dobit i slični troškovi 4,6 (1,6) 6,7 4,2 5,5 8,2 2,2 [0 – 10] Dobit (gubitak) u financijskoj godini 11,6 (3,7) 18,8 10,6 14,4 20,4 (68,3) [20 – 30]

Bilanca društva LuxOpCo 2006 2007 2008 2009 2010 2011 2012 2013 Imovina Nepokretna imovina 190 209 275 304 547 915 1 361 [1 500 – 2 000 ] Nematerijalna nepokretna imovina 0 0 0 0 0 2 121 [100 – 200] Materijalna nepokretna imovina 6 5 1 1 3 5 8 [0-10] Financijska nepokretna imovina 184 203 274 303 544 908 1 232 [1 500 -2 000 ] Kratkoročna imovina 887 1 171 1 518 2 396 3 255 4 113 4 851 [5 000 -5 500 ] Zalihe 185 227 245 384 591 990 1 350 [1 500 -2 000 ] Dužnici 152 255 266 320 511 798 916 [1 000 – 1 500 ] Prenosivi vrijednosni papiri 99 112 376 1 049 1 348 1 182 924 [800-900] Novac u banci, novac na računu s poštanskim čekovima, čekovi i gotovina 451 577 632 644 805 1 143 1 661 [1 500 -2 000 ] Pretplate 0 0 1 1 5 3 16 [10-20] Ukupna imovina 1 077 1 380 1 794 2 702 3 807 5 031 6 228 [7 000 – 7 500 ] Obveze Kapital i rezerve 35 41 73 89 117 185 109 [100 – 200] Nepodređeni dug 1 011 1 302 1 676 2 521 3 553 4 636 5 817 [6 500 – 7 000 ] Poslovni vjerovnici 397 597 779 1 136 1 661 2 187 2 910 [3 000 – 3 500 ] Dugovanja povezanim društvima 550 632 833 1 285 1 712 2 109 2 460 [2 500 -3 000 ] Dugovanja za poreze i socijalnu sigurnost 2 6 5 3 1 116 121 [100-200] Ostali vrjerovnici i dospjeli iznosi 61 68 59 96 179 224 327 [100-200] Odgođeni prihodi 31 37 46 92 137 210 301 [300-400] Ukupne obveze 1 077 1 380 1 794 2 702 3 807 5 031 6 228 [7 000 -7 500 ]

(183) Društvo LuxOpCo bilo je odgovorno za upravljanje gotovinom grupe u Europi (176). Dugovanja povezanim društvima uključuju zajam koji je društvo LuxSCS odobrilo društvu LuxOpCo u skladu sa sporazumom o kreditnom instrumentu (177). Taj sporazum o kreditnom instrumentu društvo Amazon opisuje kao „uzastopnu aktivnost” (178). U razdoblju od 2006. do 2016. društvo LuxOpCo iskoristilo je kreditna sredstva za stjecanje (npr. [stjecanje Q, R, S i T]) ili za davanje zajma ili povećanje kapitala svojih ovisnih društava radi financiranja njihovih kapitalnih rashoda ([primjeri upotreba zajmova u ovisnim društvima društva LuxOpCo]) (179). Iznos duga društva LuxOpCo društvu LuxSCS povećao se s 387 milijuna EUR 2006. na [2 000 – 2 500] milijuna 2013. (180)

(184) Pojedinosti o prilagodbama vrijednosti i odredbe o trenutačnoj imovini prikazane su u tablici 4. Tablica 4. Prilagodbe vrijednosti i odredbe o trenutačnoj imovini društva LuxOpCo (u tisućama EUR) 2006 2007 2008 2009 2010 2011 2012 2013 2014 Prilagodbe vrijednosti u odnosu na trenutačnu imovinu n.p. 8 043 12 556 15 343 170 176 54 908 80 858 [70 000 – 80 000 ] [40 000 – 50 000 ] Od toga: Zalihe 12 694 45 664 68 251 [60 000 – 70 000 ] Potraživanja od kupaca 4 382 9 244 12 607 [10 000 – 20 000 ] Rezervacije za prilagodbe vrijednosti: Za zalihe 16 525 19 340 25 127 35 482 48 320 91 060 152 543 [200 000 – 300 000 ] [200 000 – 300 000 ] Potraživanja od kupaca – sumnjivi računi 6 022 11 019 13 739 9 019 11 739 1 653 16 042 [10 000 – 20 000 ] [20 000 – 30 000 ]

(185) Amazon je dao detaljni pregled glavnih elemenata prometa društva LuxOpCo, koji je prikazan u tablici 5. Tablica 5. Elementi prometa društva LuxOpCo (u milijunima EUR) 2006 2007 2008 2009 2010 2011 2012 2013 Prihod od neto prodaje 1 798,9 3 152,7 3 849,4 5 019,6 6 751,5 8 741,0 11 166,3 [12 000 – 12 500 ] Marketplace 71,0 158,1 216,2 302,5 467,0 721,9 1 105,8 [1 500 – 2 000 ] Digitalne usluge 0,0 23,2 28,7 26,6 58,9 146,2 369,5 [500-600] Izvršenje narudžbi koje obavlja Amazon 0,0 0,1 0,4 4,2 53,6 80,5 175,6 [400-500] Pretplata za uslugu Prime 0,0 0,4 5,8 25,8 60,4 77,3 113,2 [100-200] Prefakturiranje troškova prijevoza 74,8 135,1 125,9 124,9 117,8 160,2 208,9 [100 – 200] Pakiranje darova 2,9 4,4 4,6 5,4 11,7 14,6 24,4 [20-30] Dodatni prihodi 30,1 71,7 67,6 96,4 107,9 144,5 148,5 [100-200] 1 977,7 3 545,7 4 298,7 5 605,4 7 628,8 10 086,3 13 312,1 [15 000 – 15 500 ]

(186) Amazon je dao detaljni pregled operativnih troškova društva LuxOpCo, koji je prikazan u tablici 6. Tablica 6. Detaljni pregled operativnih troškova društva LuxOpCo (u milijunima EUR) Vanjski operativni troškovi društva LuxOpCO 2006 2007 2008 2009 2010 2011 2012 2013 Građevinski troškovi 1,2 2,4 4,3 3,6 3,9 8,0 8,9 [10-20] COGS 1 486,6 2 608,4 3 058,4 3 952,6 5 458,1 0,0 0,0 [20-30] Savjetovanje, pravne usluge i ostalo 1,5 4,3 5,6 4,9 8,8 16,2 21,2 [30-40] Zaposlenici 2,5 2,4 3,2 3,3 4,7 11,7 25,2 [20-30] Izvršavanje narudžbi 3,1 6,0 8,1 10,1 15,2 25,2 42,9 [60-70] Unutar društva 267,2 544,3 665,3 870,6 1 127,4 976,3 1 591,3 [2 000 -2 500 ] Marketing 47,3 63,7 85,6 123,9 155,0 259,5 386,6 [400-500] Ostalo 0,6 – 0,3 11,3 2,0 – 7,4 – 4,6 – 6,6 – [0 – 10] Potraživanja i naknade za kreditne kartic 24,7 46,0 47,5 49,0 60,4 57,6 55,9 [60-70] Tantijeme 0,0 0,3 2,0 29,9 66,1 0,0 0,5 [0-10] Prijevoz 145,0 269,2 297,2 366,6 525,9 794,3 1 065,9 [1 000 -1 500 ] Ukupno 1 979,5 3 546,8 4 188,5 5 416,5 7 418,2 2 144,1 3 191,8 [4 000 – 4 500 ]

(187) Kada je riječ o marketinškim troškovima, društvo Amazon dostavilo je daljnju podjelu te kategorije troškova društva LuxOpCo koja je prikazana u tablici 7. Tablica 7 Detaljni pregled marketinških troškova društva LuxOpCo (u milijunima EUR) Marketinški troškovidruštva LuxOpCo 2006 2007 2008 2009 2010 2011 2012 2013 Objavljivanje oglasa 0,0 0,9 – 0,1 0,0 0,0 19,7 57,5 [60-70] Suradnici 29,7 42,9 57,1 71,0 77,7 101,8 136,1 [100-200] Zadruge dobavljača – 0,4 0,0 0,0 – 2,3 – 4,5 – 8,9 – 14,4 – [20 – 30] Odlaganje DVD-ova 3,8 0,5 – 0,1 0,0 0,0 0,0 0,0 [0 – 10] Naknade za llicencije za DVD-ove 0,4 0,2 0,0 0,0 0,0 0,0 0,0 [0 – 10] Porezi na DVD-ove 0,3 0,1 0,0 0,0 0,0 0,0 [0 – 10] Urednički poslovi 1,1 1,1 1,1 1,4 1,2 1,4 2,1 [0 – 10] Besplatni uzorci 0,0 0,0 0,0 0,0 0,0 0,0 [0 – 10] Oglasi na internetu 0,0 0,0 0,1 0,2 2,6 9,4 [20-30] Promidžba 0,1 0,2 0,1 0,2 0,2 10,2 18,6 [10-20] Istraživanja 0,0 0,2 0,5 0,5 0,7 2,3 0,7 [0 – 10] Sponzorirane poveznice 12,6 17,2 26,9 52,9 79,5 130,4 176,2 [200-300] Troškovi sindicirani oglasa 0,0 0,0 0,0 0,0 0,0 0,3 [0-10] Sindicirana trgovina 0,0 0,0 0,0 0,0 0,0 0,0 [0 – 10] Ostalo 0,0 0,0 0,0 0,0 0,0 0,0 0,0 [0 – 10] Ukupno 47,3 63,7 85,6 123,9 155,0 259,5 386,6 [400-500]

(188) Društvo Amazon dalo je i podjelu troškova unutar društva kako je sažeto u tablici 8. Tablica 8. Podjela troškova unutar društva (u milijunima EUR) 2006 2007 2008 2009 2010 2011 2012 2013 Oglašavanje 0,1 0,1 – 0,1 – 0,9 25,8 39,6 [30-40] Troškovi razvoja aplikacija 1,4 [0-10] Služba za korisnike 10,9 18,5 17,7 22,2 54,7 47,7 74,6 [100-200] Podatkovni centar 14,0 24,4 27,8 27,7 35,1 67,7 107,4 [100-200] Centar za izvršenje narudžbi 106,6 175,0 188,3 228,1 313,1 576,3 973,0 [1 000 -1 500 ] Marketing 27,9 50,1 24,2 28,3 Rad 0,1 0,0 0,0 0,2 0,2 0,2 0,2 [0 – 10] Centar za pružanje zajedničkih usluga 2,0 6,2 [10-20] Služba za podršku 0,2 – 0,2 31,9 32,1 80,9 107,9 172,3 [200-300] 159,8 268,0 289,9 338,4 483,1 827,6 1 374,7 [1 500 – 2 000 ]

2.3.3.3 Odnos između društva LuxOpCo i lokalnih povezanih društava u EU-u

(189) Kako je objašnjeno u uvodnim izjavama 114. i 115., lokalna povezana društva u EU-u pružaju određene usluge unutar grupe društvu LuxOpCo uz naknadu kojom pokrivaju svoje primjenjive troškove uvećane za maržu. Uz neke razlike u obilježjima usluga koje će pružati lokalna povezana društva u EU-u i dodatna na primjenjive troškove (181), ugovori o pružanju usluga u velikoj su mjeri identični (182).

(190) U skladu s ugovorima o pružanju usluga, lokalna povezana društva u EU-u s vremena na vrijeme pružaju opće usluge društvu LuxOpCo, u mjeri u kojoj je to moguće i na njegov zahtjev. Te se usluge moraju pružati u skladu sa standardima za pružanje usluge i smjernicama društva LuxOpCo (183). Osim općih usluga, pet lokalnih povezanih društava u EU-u u Francuskoj, Njemačkoj i UK-u pružaju različite usluge: Amazon.fr SARL (184) i Amazon.de GmbH (185) pružaju usluge kupcima i trgovcima te usluge potpore, Amazon.fr Logistique SAS (186) i Amazon Logistik GmbH (187) pružaju usluge izvršenja narudžbi i društvo Amazon.co.uk Ltd (188) pruža usluge izvršenja narudžbi, usluge za kupce i trgovce te usluge potpore. Te usluge pružaju se i na temelju zahtjeva društva LuxOpCo.

(191) Lokalna povezana društva u EU-u djeluju kao neovisni ugovaratelji (189) i odgovorna su za organizaciju kvalificiranog osoblja koje može zadovoljiti tržišne i tehničke zahtjeve povezane s uslugama i za održavanje nužnih objekata i opreme koji se upotrebljavaju za pružanje tih usluga (190). Lokalna povezana društva u EU-u ne preuzimaju odgovornost ni za prodaju niti za inventar (191). Kako je objašnjeno u uvodnim izjavama 108. i 109., društvo LuxOpCo donosi strateške odluke o robi i cijenama (koje su od ključne važnosti za uspjeh poslovanja društva LuxOpCo (192)), vodi evidenciju o prodaji i povezanim troškovima (vidjeti tablicu 3.) i vlasnik je rizika povezanih s inventarom te snosi te rizike.

(192) Lokalna povezana društva u EU-u dobivaju različitu maržu na njihove primjenjive troškove za pružene usluge. Marža se utvrđuje u ugovorima o pružanju usluga, Dodatak 1., kao primjenjiva marža (193).

2.3.4 DODATNE INFORMACIJE O DRUŠTVU LUXSCS

2.3.4.1 Financijske informacije o društvu LuxSCS

(193) Bilanca i računi dobiti i gubitka društva LuxSCS za financijske godine 2005. – 2013. prikazani su u tablici 9. Tablica 9. Bilanca i račun dobiti i gubitka društva LuxSCS (u tisućama EUR) Bilanca društva LuxSCS 2005 2006 2007 2008 2009 2010 2011 2012 2013 KAPITAL Temeljni kapital 1 4 4 4 4 4 4 4 [0-10] Premije na dionice 116 204 417 587 417 587 417 587 417 587 417 587 464 363 549 035 [500 000 -600 000 ] Revalorizacijske rezerve 690 [400-500] Preneseni dobit (gubitak) i dobit (gubitak) iz f – 149 362 – 191 242 – 26 127 275 480 684 473 1 125 172 1 426 951 1 544 845 [1 500 000 – 2 000 000 ] VJEROVNIC